Yohanes 3 (BALI)\n1Wenten satunggiling pamimpin rakyat Yahudi, anggota golongan Parisi sane mapesengan Nikodemus.\n2Anake punika rauh tangkil ring Ida Hyang Yesus rikala wengi tur matur sapuniki: “Inggih Guru, tiang sareng sami uning, mungguing Guru puniki kutus antuk Ida Sang Hyang Widi Wasa, santukan tan wenten anak sane mrasidayang ngardi praciri-praciri sane tawah-tawah, sakadi sane kardi Guru, sajawining anak sane kahyangin antuk Ida Sang Hyang Widi Wasa.”\n3Ida Hyang Yesus raris ngandika: “Saking sujati Tiang mabaos ring ragane: Mungguing tan wenten anak sane mrasidayang dados kaulan Ida Sang Hyang Widi Wasa, yen anake punika tan kembasang malih.”\n4Dane Nikodemus raris matur: “Sapunapi antuka anak sane sampun lingsir prasida jagi kembasang malih? Punapi ipun mrasidayang ngranjing malih ring garba wasan memenipune, tur kembasang malih?”\n5Ida masaur sapuniki: “Saking sujati Tiang mabaos ring ragane: Asing-asing anak sane tan kembasang saking toya miwah Roh, anake punika tan mrasidayang dados kaulan Ida Sang Hyang Widi Wasa.\n6Sane embas sacara sekala, punika mawak sekala, nanging sane embas saking Roh punika maraga roh.\n7Sampunang ragane angob, yening Tiang maosang, mungguing ragane patut kembasang malih.\n8Sakadi angine mampeh sakita karepne, tur ragane mirengang kuusane, nanging ragane tan uning saking dija panangkannya miwah kija pangungsinnya. Sapunika taler anake sane embas saking Roh Ida Sang Hyang Widi Wasa.”\n9Dane Nikodemus matur pitaken: “Sapunapike paindikane kadi asapunika prasida kasidan?”\n10Pasaur Ida Hyang Yesus: “Boyake ragane guru sane utama ring Israel? Napi awinan indike punika tan karesep antuk ragane?\n11Saking sujati Tiang mabaos ring ragane, mungguing sane baosang Tiang punika paindikan sane uningin Tiang miwah sane sampun kantenang Tiang. Nanging ragane tan kayun nampi baos Tiange.\n12Tiang maosang paindikan sane sekala ring ragane, nanging ragane tan pracaya, napi malih yening Tiang maosang paindikan sane wenten ring suarga.\n13Santukan durung naenin wenten anak munggah ka suarga, sajawining Ida Sang Putraning Manusa Utusan Ida Sang Hyang Widi Wasa, sane sampun tedun saking suarga.”\n14Sakadi Dane Nabi Musa sane riin sampun ngantungang arca ula sane kakardi antuk temaga ring tegal melakange, kadi asapunika taler Ida Sang Putraning Manusa Utusan Ida Sang Hyang Widi Wasa, patut kapentang ring salibe,\n15mangda asing-asing anak sane pracaya ring Ida, pada molih urip sane langgeng.\n16Santukan kadi asapunika ageng sih pasuecan Ida Sang Hyang Widi Wasa marep ring jagate, jantos Ida maicayang Putran Idane sane tunggal, mangda asing-asing anak sane pracaya ring Ida, sampunang katiben pati, nanging molih urip langgeng.\n17Duaning Ida Sang Hyang Widi Wasa ngutus Putran Idane ka jagate, boyaja buat nepasin, nanging buat ngrahayuang jagate.\n18Asing-asing anak sane pracaya ring Ida Sang Putra tan jagi kasisipang, nanging asing-asing anak sane tan pracaya sampun kasisipang, santukan ipun tan pracaya ring Putran Ida Sang Hyang Widi Wasa sane tunggal.\n19Sapuniki tetepasane puniki: Galange sampun rauh ring jagate, nanging manusane kantun kuduan ring peteng bandingang ring galang, santukan laksananipune corah.\n20Asing-asing anak sane malaksana corah, geting marep ring galange tur ipun tanja pacang rauh ring galange mangda kacorahanipune tan katon.\n21Nanging anake sane malaksana patut, ipun ngrereh galang mangda sinah mungguing laksanannyane punika manut ring pakarsan Ida Sang Hyang Widi Wasa.\n22Wusan punika, Ida Hyang Yesus miwah parasisian Idane raris lunga ka wewengkon Yudea. Irika Ida jenek makudang-kudang rahina sarwi nglukat anak.\n23Duk punika Dane Yohanes taler nuju nglukat anak ring desa Ainon, nampek ring desa Salim, santukan irika akeh wenten toya tur anake sami pada rauh mrika nunas lelukatan.\n24(Daweg punika Dane Yohanes durung kapangkeng.)\n25Murid-murid Dane Yohanes matembung baos sareng ring satunggiling anak Yahudi ngeniang indik pidabdab mabresih.\n26Ipun sami raris nangkil ring Dane Yohanes saha matur sapuniki: “Guru, Anake sane dipidan sareng-sareng ring guru dangin Tukad Yordane tur sane indikNyane sampun nikayang guru, Anake punika mangkin taler nglukat tur anake sami pada mrika!”\n27Dane Yohanes raris masaur sapuniki: “Tusing ada anak ngelah wewenang, sajaba yening ia kapaicain baan Ida Sang Hyang Widi Wasa.\n28Cening dadi saksin raos gurune; mungguing guru ene tidong Sang Prabu Ane Kajanjiang baan Ida Sang Hyang Widi Wasa, guru tuah kutus ngriinin pamargin Idane.\n29Pangantene muani ane mula ngelahang pangantene eluh, timpal pangantene muani tuah ngabih dogen tur ia pada liang idepnyane ningeh munyin pangantene muani. Aketo masih jani idep gurune suba kabekin baan liang.\n30Ida ane mula patut sayan kabinawa, nanging guru sayan lungsur.”\n31Ida ane rauh uli baduur, mula tuah luihan teken saluiring ane ada. Ane kawitne uli gumine, ento mula mawak sekala, tur nuturang unduk kasekalan. Nanging Sang Ane Rauh uli suarga, mula tuah agungan teken saluiring ane ada makejang.\n32Ida midartayang ane suba aksi muah pireng Ida, nanging tusing ada anak ane nampi pidartan Idane.\n33Nyenja nampi pidartan Idane, anake ento muktiang, mungguing Ida Sang Hyang Widi Wasa maraga sujati.\n34Ida ane kutus baan Ida Sang Hyang Widi Wasa ento, Ida midartayang sabdan Ida Sang Hyang Widi Wasa, sawireh Ida Sang Hyang Widi Wasa suba maicayang Roh Idane tan papegatan teken Ida ane kutus ento.\n35Ida Sang Aji tresna asih tekening Ida Sang Putra tur saluiring kakuasan suba kasuksrahang teken Ida Sang Putra.\n36Nyenja pracaya teken Ida Sang Putra, anake ento lakar molih urip langgeng. Nanging nyenja ane piwal teken Ida Sang Putra, anake ento tusing lakar nemu urip tur kena pidukan Ida Sang Hyang Widi Wasa salawas-lawasnya.


Satua Bali: Jero Dalang - IPutu-Dirga Blog™\nBeranda » Bali » Satua Bali » Satua Bali: Jero Dalang\nSatua Bali: Jero Dalang\n19:16 IPutu Dirga 0 Komentar\nRing desa pendem sane dumun kabaos wenten dalang lintang pradnyan, mawasta gurun pagep, kasub ring jagat jembrana antuk wikane ngawayang. Nuju ring dina soma kliwon sorene bawu surup surya dane lunga jaga ngawayang ring banjar lalater, ngawayang nyanan wengine, dane swengin, anggara manis. Wawu rauh pamargin dane ring\nbanjar tngah, kacunduk ring jadma jaga nanem rare padem ring setra pabajangan. Kabaos punika pianak Ni Penek sane padem, matuuh bawu roras rahina. Dane gurun pagep, nglawutan pamargin dane lunga ka banjar lalateng. Sausan dane ngawayang, sampun langkung ring tengah wengi raris dane budal, wenten ngiringan dane, maparab pan ameng bahu rauh ring banjar tengah, dane makayun kangin ngamarginina, mangda gelis rauh ring desa sebetan. Diba udane rauh ring setra pabajangan, pirng dane wenten rare ngeling ring setra pabajangan, raris desekin dane, tur alon-alon dane mamargi. Sampun jampek ring genah rare ne ngeling punika, ajinang dane leyak sareng kakalih, nyandanin rarene punika. Raris saup dane saking duri, keni rarene punika prebutin dane. Leyake punika galak jaga ngrebut dane gurun pagep. Rarene punika gelis patimbalan dane ring pan ameng, dane gurun pagep newek nandingin leyak punika. Tan wenten suwe dane mayuda, kning gisiange leyak punika makakalih, tur ipun nyumbah ring gurun pagep ngidih urip, tur rare punika tunas ipun. Gurun Pagep tan wenten weh, raris baktana budal kapondok dane. Kabaos manngkin ni penek sane nglah pianak padem, semeng semeng ipun kasetra pabajangan makta sagi, upakaran rare padem. Sarauh ipun ring setra, kaguat ipun ningalin ang-bang pianak ipun clong, mablubangan, bangken pianak ipun tan kari irika, raris ipun budal, mapierah ring kurenan ipun, miwah ring pisagan ipun. Sampun sawatara dauh kalih, ipun ningeh orti, reke dane gurun pagep, polih nuduk rare ring setra pabajangan, sorene Ni Penek ngindaran kapondok dane gurun pagep, nyantenan ortine. Sarauh ipun ring pondok dane gurun pagep, dane gurun pagep minab sampun uning, raris dane ngriginan ngandika. penak ngenken nyai mai ngalih pianake, dengokin di ayunane masaut ni penak, inggih. Raris ipun nengokin ayunane, trang antuk ipun yen rare punika, waluya kadi pianak ipun sane sampun padem, nanging ipun tan wenten purun nakonin, manah ipun, wireh rare sampun padem, nika pan uning maurip malih. Raris ipun matur ring gurun pagep nakenin indik dane olih rarene punika gurun pagep nuturin saking awit pamargin dane ngantes olih ngrebutin rarene punika. Irika Ni Penek bawu sadin, yan rarene punika mula pianak ipun sane padem, urip malih, raris tunase ring dane gurun pagep. Pangandikan dane gurun pagep, yan jani ajak nyai mulih, pianak nyaine, masih tulus nyai bakal lacur jani depang malu dini, apang nganti tutug abulan pitung dina, mara dadi ajak mulih. Wireh asapunika panikan dane gurun pagep, raris banggayang ipun irika, sakewanten ipun Ni Penek sareng miara. Saduk punika akeh brayan ipun ni penak rauh madelokan, tur makta pidana, pisang muah beras, anggen midanain rarene punika. Sampun puput yan asasih pitung rahina, raris tunas ipun, ajak ipun budal. Sampun pianak ipun matuuh pitung tiban, durus ipun lacur, padem pianak ipun keni gering.\nSatua Puniki kaambil saking Gedong Kirtya Singaraja.


Guna: Ten kenyel yen..madagang setiap semengan nika, Ibu? Wayan: Bih, kenyel cara.. triplek awak tiange. Maan ngoyong awai jeg uug awak tiange. Kenyel (am)pun..pun med, tapi ten wenten gae ne..ne lakon tiang pang nekaang pis.. enggal. Nika ne paling enggal nekaang pis anggon tiang ngulehang, nika jalanin tiang.\nIn Balinese: Med saja med makurung buka keto.\nIn Balinese: Sampun makelo ngoyong jumah sawetara telung(3) bulan, titiang sampun med gati ngoyong jumah, titiang tusing man matemu sareng timpal-timpale ring Kampus.\nIn Balinese: Negil di jumah dogen ngae tiang enggal med.\nIn Balinese: Mawinan corona niki tiang ring jumah dogen, nganti med ring jumah tusing maan melali.\nIn Balinese: Yadiastun di kenehe suba med sajane, naanang inguh makita hidup normal cara ipidan.\nIn Balinese: nanging suba med.\nIn Balinese: Suba kantih med ngorahang gedeg, Ngeling...?\nIn Balinese: Med, inguh, punika sane rasayang titiang ri sajeroning pandemi Covid-19.\nIn Balinese: Mahasiswané masih kéweh, sané semester cerik tugas liu, malajah onliné atep, sing malajah sing ngerti, ba malajah enggalan med.\nIn Balinese: Med, niki sane rasayang tiang.\nIn Balinese: Yén orahang med, pastika med anake ngoyong jumah dogenan.


1 Tawarikh 7 (BALI)\n1Dane Isakar madue putra lanang-lanang patpat, inggih punika: Dane Tola, Pua, Yasub miwah Dane Simron.\n2Dane Tola madue putra lanang nemnem inggih punika: Dane Usi, Repaya, Yeriel, Yahmai, Yibsam miwah Dane Samuel. Dane sareng sami makadados pamimpin kulawarga-kulawarga sajeroning palingsehan Dane Tola tur dados prajurit-prajurit sane kabinawa. Duk panyeneng Ida Sang Prabu Daud, katurunan danene wenten 22.600 katahipun.\n3Dane Usi madue putra lanang asiki inggih punika Dane Yisrahya. Dane Yisrahya miwah paraputran danene patpat, inggih punika: Dane Mikael, Obaja, Yoel miwah Yisia, sami dados pamimpin kulawarga.\n4Dane sareng lelima pada madue istri miwah putra akeh pisan kantos katurunan danene mrasidayang nyediayang wadua bala 36.000 diri katahipun.\n5Ring daptar cacah jiwane sane resmi sakancan kulawarga saking katurunan Dane Isakar cacakannyane makasami wenten 87.000 diri sane nyandang dados wadua bala seselikan.\n6Dane Benyamin madue putra lanang-lanang tetiga, inggih punika: Dane Bela, Beker miwah Dane Yediael.\n7Dane Bela madue putra lanang-lanang lelima inggih punika: Dane Esbon, Usi, Usiel, Yerimot miwah Iri. Dane pada dados panglingsir kulawarga ring sajeroning palingsehane punika tur sami pada dados prajurit-prajurit sane kabinawa. Katurunan danene ketang wenten 22.034 sane nyandang dados wadua bala.\n8Dane Beker madue putra lanang-lanang asia, inggih punika: Dane Semira, Yoas, Elieser, Elyoenai, Omri, Yeremot, Abia, Anatot miwah Dane Alemet.\n9Manut daptar cacah jiwa sane resmi, saking sakancan kulawarga sajeroning katurunan danene wenten 20.200 diri sane sampun pantes dados wadua bala.\n10Dane Yediael madue putra lanang asiki, mapesengan Bilhan. Tur Dane Bilhan madue putra lanang pepitu, inggih punika: Dane Yeus, Benyamin, Ehud, Kenaana, Setan, Spanyol, miwah Dane Ahisahar.\n11Dane sami dados kepala kulawarga ring palingsehannyane tur dados prajurit sane kabinawa. Sajeroning katurunan danene wenten 17.200 diri sane sampun pantes dados wadua bala.\n12Dane Supim miwah Hupim punika katurunan Dane Ir. Dane Husim punika katurunan Dane Dan.\n13Dane Naptali madue putra lanang-lanang patpat, inggih punika: Dane Yahsiel, Guni, Yeser miwah Dane Salum. (Dane makasami katurunan Bilha.)\n14Dane Manase polih putra lanang kekalih saking selir danene wong Arame punika, inggih punika: Dane Asriel miwah Makir. Dane Makir punika ajin Dane Gilead.\n15Dane Makir punika ngrerehang Dane Hupim lan Supim rabi. Semeton danene sane istri mapesengan Maaka. Okan Dane Makir sane kaping kalih mapesengan Selapead. Dane Selapead wantah madue putra istri kewanten.\n16Dane Maaka, rabin Dane Makir ngembasang putra lanang kekalih, sane kaparabin Peres miwah Seres. Dane Peres madue putra lanang kekalih inggih punika Dane Ulam miwah Rekem.\n17Dane Ulam madue putra lanang asiki mapesengan Bedan, punika makasami katurunan Dane Gilead okan Dane Makir wiadin putun Dane Manase.\n18Dane Moleket, semeton Dane Gilead sane istri madue putra lanang-lanang tetiga inggih punika: Dane Ishod, Abieser miwah Dane Mahla.\n19(Dane Semida madue putra lanang patpat inggih punika: Dane Ahyan, Sekem, Liki miwah Aniam.)\n20Puniki katurunan Dane Epraim turun-temurun inggih punika: Dane Sutelah, Bered, Tahat, Elada,\n21Sabad, Sutelah. Dane Epraim madue putra lanang kekalih sajawining Dane Sutelah, inggih punika Dane Eser miwah Dane Elad, sane kasedayang antuk wong Gate rikala dane mamandung lembun wong Gate sane magenah irika.\n22Ajin danene Dane Epraim nandang duhkita makudang-kudang rahina uli krana sedan putran danene kekalih punika, tur semeton-semeton danene pada rauh buat nglipur Dane Epraim.\n23Sasampune punika dane raris matemu semara ring rabin danene. Rabin danene tumuli mobot tur ngembasang putra lanang adiri sane kapesengin Beria, santukan kulawargan danene sampun katibanan pakewuh.\n24Dane Epraim madue oka istri mapesengan Seera. Dane Seera punika sane ngwangun kota Bet-Horon Luanan miwah Bet-Horon Tebenan miwah kota Usen-Seera.\n25Dane Epraim taler madue oka lanang sane mapesengan Repah. Katurunan Dane Repah inggih punika: Dane Resep, Telah, Tahan,\n26Ladan, Amihud, Elisama,\n28Wewidangan miwah linggih danene nglikub Betel miwah kota-kota sane ring kiwa tengennyane. Kanginnyane rauh ring Naaran miwah kauhnyane rauh ring Geser miwah kota-kota sane wenten ring kiwa tengennyane. Kadi asapunika taler kota-kota Sikem miwah Aya miwah kota-kota sane ring kiwa tengennyane.\n29Katurunan Dane Manase mrentah kota-kota Bet-Sean, Taanak, Megido miwah kota Dor rauh ka kota-kota sane ring kiwa tengennyane. Punika makasami genah katurunan Dane Yusup, putran Dane Yakub.\n30Puniki katurunan Dane Aser. Dane madue putra lanang patpat, inggih punika: Dane Yimna, Yiswa, Yiswi miwah Dane Beria lan okan danene sane istri mapesengan Serah.\n31Dane Beria madue putra lanang kekalih, inggih punika: Dane Heber miwah Dane Malkiel. (Dane Malkiel sane ngwangun kota Birsait.)\n32Dane Heber madue putra lanang tetiga, inggih punika: Dane Yaplet, Somer miwah Dane Hotam tur oka istri asiki mapesengan Sua.\n33Dane Yaplet taler madue putra lanang tetiga, inggih punika: Dane Pasak, Bimhab miwah Dane Aswat.\n34Semeton danene, Dane Semer, taler madue putra tetiga, inggih punika: Dane Rohga, Yehuba miwah Dane Aram.\n35Semeton danene, Dane Hotam madue putra patpat, inggih punika: Dane Sopah, Yimna, Seles miwah Dane Amal.\n36Katurunan Dane Sopah inggih punika: Dane Suah, Harneper, Sual, Beri, Yimra,\n37Beser, Hod, Sama, Silsa, Yitran miwah Beera.\n38Katurunan Dane Yeter, inggih punika: Dane Yepune, Pispa miwah Ara.\n39Katurunan Dane Ula inggih punika: Dane Arah, Haniel miwah Risia.\n40Punika makasami katurunan Dane Aser. Dane sareng sami dados parapamimpin kulawarga, prajurit-prajurit sane kasub, pamimpin-pamimpin sane kabinawa. Katurunan Dane Aser wenten 26.000 diri sane dados prajurit seselikan.


Sangkaning Bom ring Makassar Angkasa Pura I Nincapang Katreptian ring Bandara – MEDIA19 dot ID\nSangkaning Bom ring Makassar Angkasa Pura I Nincapang Katreptian ring Bandara\n31 Maret 2021 andik media19\nPamargi pengecekan ring bandara sané amargi pengecekan ring bandara sané kakelola olih PT Angkasa Pura I. MEDIA BALI/IST\nBADUNG, Média Bali – Sasampun ledakan bom ring Makassar, Rédite Pon Julungwangi (28/3) sané lintang, PT Angkasa Pura I (Perséro) sayan nincapang katreptian ring bandara-bandara sané kakelola ipun. Wénten sia pahan pamargin sané kasiagayang sajeroning nampénin kahanan kaon sakadi inucap.\n“Manajemen Angkasa Pura I digelis nampénin majalaran nincapang pangupaya panreptian ring samian bandara sasampun kauningin wénten pengeboman Makasar ring rahina Rédité kalih rahinané lintang,” baos Diréktur Utama PT Angkasa Pura I (Perséro), Faik Fahmi.\nUtsaha nepasin parikrama kaon punika, nénten lémpas saking kawéntenan bandara sané pinaka objek vital negara, mangda samian poténsi ancaman sida katambakin. Punika mawinan, paiketan ipun sampun ngambil makatah kawijakan, luiré sakadi nincapang panuréksan palinggihan sané pacang ngranjing ka wawidangan bandara malarapan negepang random check ring genah ngambil tiket parkir. Panuréksan ring genah-genah inucap taler nyarengang petugas TNI miwah Polri.”Kaping kalih, kalaksanayang taler seseleh wiadin patroli gabungan sajroning nuréksain katreptian ring wawidangan periméter bandara,” baos dané.\nUtsaha tiosan taler katincapang saking para petugas bandara tatkala nglaksanayang panuréksan majeng angga wiadin petugas saha taler palinggihan sané ngranjing ka wawidangan sisi udara (airside). “Panreprtian taler katincapang ring terminal kargo miwah regulated agent, sané maprakanti sareng operator jasa sané mapaiketan,” baos dané. Kaping lima, Angkasa Pura I sampun nincapang seseleh miwah panuréksan ring Dépo Pengisian Bahan Bakar Pesawat, tur rajeg nuréksain ring Sreening Check Point (SCP) antuk mastikayang angga sané ngaranjing ka area terbatas kapatutang nyihnayang kartu idéntitas bandara. Pamargin inucap sinarengan antuk nincapang patroli ring SCP 1 miwah 2.\n“Paiketan iriki taler nuréksain samian got ring bandara, raris ngalaksanayang security awareness briefi ng majeng samian mitra bandara,” tuges dané.\nAngkasa Pura I setata rajeg maprakanti tur nglaksanayang koordinasi sareng otoritas bandara ngeninin indik kawijakan panincapan katreptian bandara saha majeng aparat keamanan antuk nguningayang kahanan sané dangan mapoténsi ancaman. Nanging samian pamargin sané kalaksanayang inucap setata anut ring protokol kesehatan.\n“Pamekas majeng calon penumpang miwah angga sané nganggén jasa bandara,wiadin sané kantun wénten ring bandara miwah krama ritatkala nuju bandara, paiketan saking bandara nunas pangampuran pradé pamargin panuréksan inucap nénten arsa ring kayun para kramané. Pamargin inucap kalaksanayang boya ja tios wantah antuk manggihin kaselametan miwah katreptian majeng samian angga,” baos Faik Fahmi. 005/adt\nPrevious Vaksinasi Massal Berbasis Banjar di Peliatan masih Berlangsung\nNext Tradisi Tahunan Besakih “Kadasa” dan “Majejiwan”


2 Timotius 3 (BALI)\n1Ingetangja unduke ene. Dimasane ane panyuud ditu lakar ada kala masa ane keweh.\n2Anake lakar pada ngulahang dewekne padidi, loba, kuduan teken pipis, ngagu muah nguluk-uluk. Anake lakar pada misunayang timpal-timpalne, langgana teken meme bapanne, tusing bisa nampi legan anak muah murang agama.\n3Buina ia pada tusing ngelah kapitresnan, tusing bisa madame, demen misuna, enggal pedih, gemes muah tusing demen teken paundukan ane melah.\n4Ia pada linyok, brangsongan muah sumbung. Ia pada demenan ngulurin indria bandingang teken astiti bakti teken Ida Sang Hyang Widi Wasa.\n5Sekalane dogen ia pada nyalanang pangubakti, nanging sujatinne ia ngutang kuasan pangubaktine ento. Kelidinja anake ane buka keto.\n6Uli di pantaran anake ane buka keto, ada ane nylebseb macelep mulih-mulihan, laut mrentah luh-luhe ane tunaan pageh pepinehnyane, ane mondong dosa-dosanne kanti seed muah kaliput baan sakancan indriane,\n7nah ento luh-luhe ane pada demen mlajah, nanging tusing taen resep teken unduk kasujatian.\n8Buka Yanes muah Yambres tungkas nglawan Dane Musa, aketo masih anake ane pada tungkas nglawan kasujatian sasubane pada usak pepinehne muah kapracayannyane suba tusing mapikenoh.\n9Nanging ia tusing nyidayang nerusang pajalanne buka keto, sawireh makejang anake lakar ngatonang kabelogannyane, tan bina buka unduk Yanes muah Yambrese ento.\n10Nanging cening suba ninutin paurukan, parisolah muah tetujon idup tiange; cening suba pedas teken kapracayan, kasabaran, kapitresnan, kateleban tiange,\n11aketo masih teken kakewehan muah kasangsaran tiange. Cening suba nawang saluiring paundukan ane nibenin tiang di kota Antiokia, Ikonium muah di kota Listra, nah ento unduk sangsara ane gede ane suba tandangin tiang. Nanging Ida Sang Panembahan suba ngluputang tiang uli sangsarane ento.\n12Sakancan anake ane makeneh malaksana astiti bakti teken Ida Sang Hyang Widi Wasa sajeroning Ida Sang Kristus Yesus, ia lakar kasangsaren,\n13nanging anake corah muah ane demen melog-melog anak lenan, kacorahannyane sayan mawuwuh-wuwuh muah sajeroning ia nguluk-uluk anak lenan, sujatinne ia ngapus dewekne padidi.\n14Nanging pabuat cening, pagehangja ngagem kasujatian ane suba plajahin muah pracayain cening. Cening suba tatas nawang, nyen ane dadi paragurun ceninge,\n15buina cening sinah inget, mungguing uli enu cenik cening suba nawang Cakepan Suci, ane maicayang kawicaksanan, ane ngrahayuang cening malantaran pracaya teken Ida Sang Kristus Yesus.\n16Cakepan Sucine makejang kawisikang baan Ida Sang Hyang Widi Wasa muah maguna pesan buat ngurukang unduk kasujatian, buat nyinahang ane pelih, buat menahin ane tusing beneh, buina mamuat pitutur-pitutur buat malaksana ane patut,\n17apanga anake ane ngaturang ayah teken Ida Sang Hyang Widi Wasa, kacawisang muah kadabdabang saha sampurna buat nglaksanayang sakancan laksanane ane melah.


1 Raja-raja 15 (BALI)\n1Ring taun sane kaping plekutus sapanyeneng Ida Sang Prabu Yerobeam ring Israel, Ida Sang Prabu Abia tumuli kadegang dados ratu ring Yehuda,\n2tur tigang taun suenipun ida mrentah ring Yerusalem. Biang idane mapesengan Maaka, putran Ida Absalom.\n3Ida taler ngardi dosa sane pateh sakadi dosan ajin idane, tur nenten saking saguluking kayun astiti bakti ring Ida Sang Hyang Widi Wasa, Widin idane, sakadi kakiang idane Ida Sang Prabu Daud.\n4Nanging uli krana Ida Sang Prabu Daud, Ida Sang Hyang Widi Wasa, Widin idane ledang mapaica putra lanang asiki ring ida, buat ngentosin ida mrentah ring Yerusalem, miwah buat ngamanggehang kota Yerusaleme mangda sutrepti.\n5Ida Sang Hyang Widi Wasa nglaksanayang paindikan-paindikane punika, santukan Ida Sang Prabu Daud, sampun nglaksanayang paindikan sane ngawinang ledang pakayunan Ida Sang Hyang Widi Wasa, tur nenten naenin tempal ring sapatitah Idane sajawining ngeniang indik Dane Uria wong Hete punika.\n6Sapanyeneng Ida Sang Prabu Abia, ida tan mari mayuda nglawan Ida Sang Prabu Yerobeam.\n7Sapanglanturipun, sakancan sane kalaksanayang antuk Ida Sang Prabu Abia, makasami sinurat ring Cakepan Babad Pararatun Yehudane.\n8Ida Sang Prabu Abia seda, tur kapendem ring Kota Daud, raris putran idane, sane maparab Asa, ngentosin ida jumeneng nata.\n9Ring taun sane kaping kalih dasa sapanyeneng Ida Sang Prabu Yerobeam ring Israel, Ida Sang Prabu Asa kadegang dados prabu ring Yehuda,\n10tur ida mrentah ring Yerusalem petang dasa siki taun suenipun. Niang idane mapesengan Maaka, putran Ida Absalom.\n11Ida Sang Prabu Asa nglaksanayang paindikan sane ngawinang ledang kayun Ida Sang Hyang Widi Wasa, pateh sakadi sane kalaksanayang antuk leluur idane Sang Prabu Daud.\n12Ida nundung sakancan penayange sane ngayah ring genah panyungsungan dewa-dewa sunantarane miwah ngaonang sakancan arca sane kakaryanin antuk sang prabu sane riinan ring ida.\n13Ida nyurudang linggih niang idane Maaka saking linggih idane dados ibu suri, santukan ida sampun makarya arca sane cemer, inggih punika arca Dewi Aserane, dewi kasuburan punika. Ida Sang Prabu Asa ngentungang tur nunjel arcane punika ring Lebak Kidrone.\n14Yadiastu Ida Sang Prabu Asa nenten nyirnayang sakancan genah panyungsungan dewa-dewa sunantarane, sapanyeneng idane, ida pageh astiti bakti ring Ida Sang Hyang Widi Wasa.\n15Sakancan barang-barang sane sampun katurang ring Ida Sang Hyang Widi Wasa antuk ajin idane, sami genahang ida ring Perhyangan Agung. Kadi asapunika taler barang-barang marupa mas miwah perak sane aturang ida ngraga.\n16Sapanyeneng Ida Sang Prabu Asa ring Yehuda, ida tan mari mayuda nglawan Ida Sang Prabu Baesa ratune ring Israel.\n17Ida Sang Prabu Baesa lunga magegebug ka Yehuda, tur ngawitin makarya benteng ring kota Rama, buat megat sakancan pamargin anake sane ngungsi miwah rauh saking Yehuda.\n18Duaning punika Ida Sang Prabu Asa raris ngambil sakancan mas miwah perak sane kantun ring Perhyangan Agung miwah ring puri, tumuli ngutus makudang-kudang prakanggen idane ngaturang barang-barange punika ring Ida Sang Prabu Benhadad ratun wong Siriane, putran Ida Tabrimon miwah putun Ida Hesion, sane malinggih ring Damsik, saha kadulurin atur sapuniki:\n19“Ngiringja iraga makanti sraya, sakadi sane sampun kamargiang antuk ajin iragane. Mas perake puniki makadados aturan titiange ring idewa. Sane mangkin ledang idewa wusan makanti sraya ring Sang Prabu Baesa saking Israel, mangda ida mudalang wadua balan idane saking wewidangan titiange.”\n20Ida Sang Prabu Benhadad saadung ring atur Ida Sang Prabu Asa, tur ida raris mrentahang senapati miwah wadua balan Idane ngebug kota-kotan Israele. Wadua balan idane punika ngaonang kota-kota Iyon, Dan, Abel-Bet-Maaka, sakuub tanah Kinerot miwah sakuub wewidangan Naptaline.\n21Rikala Ida Sang Prabu Baesa mireng indike punika, ida raris wusan makarya benteng ring Rama, tumuli ida lunga ka Tirsa.\n22Sasampune punika, Ida Sang Prabu Asa raris mrentahang ring sawatek rakyat Yehudane, agung alit, lanang-istri, mangda ngaonang saananing taru lan batu sane kanggen ngwangun benteng antuk Ida Sang Prabu Baesa ring Rama. Taru miwah batune punika anggen ida makarya benteng ring kota Mispa miwah Geba, ring wewidangan Benyamin.\n23Sapanglanturipun, sakancan paindikan sane kalaksanayang antuk Ida Sang Prabu Asa, minakadinipun indik kawanenan idane miwah indik makarya benteng ring kota-kota, makasami sinurat ring Cakepan Babad Pararatun Yehudane. Nanging rikala ida sampun lingsir, cokor idane makakalih rumpuh.\n24Ida Sang Prabu Asa seda tur kapendem ring genah pamendeman pararatune ring Kota Daud, tur okan idane Ida Sang Prabu Yosapat ngentosin ida jumeneng nata.\n25Ring taun sane kaping kalih sapanyeneng Ida Sang Prabu Asa ring Yehuda, okan Ida Sang Prabu Yerobeam sane mapesengan Nadab, madeg ratu ring Israel, tur Ida mrentah kalih taun suenipun.\n26Pateh sakadi ajin idane, ida taler ngardi dosa pamantuka ring Ida Sang Hyang Widi Wasa, miwah nuntun wong Israele sajeroning nglaksanayang dosa.\n27Irika Dane Baesa okan Dane Ahia, saking suku Isakar raris mapacukan jaga nglawan Ida Sang Prabu Nadab, tur nyedayang ida, rikala ida miwah wadua balan idane sedek ngurung kota Gibetone ring Pilistin.\n28Indike punika kamargiang ring taun sane kaping tiga, sapanyeneng Ida Sang Prabu Asa ring Yehuda. Irika Dane Baesa raris ngentosin Sang Prabu Nadab jumeneng prabu ring Israel.\n29Sasampune punika digelis Ida Sang Prabu Baesa nyedayang sakancan kulawargan Ida Sang Prabu Yerobeame satinut ring sabdan Ida Sang Hyang Widi Wasa, sane sabdayang Ida malantaran parekan Idane Nabi Ahia sane saking Silo. Sawatek kulawargan Ida Sang Prabu Yerobeam kasedayang, nenten wenten sane kantun urip.\n30Indike punika kamargiang, santukan Ida Sang Prabu Yerobeam sampun ngawinang Ida Sang Hyang Widi Wasa, Widin Israele duka, malantaran ida ngardi dosa miwah ngawinang wong Israele taler ngardi dosa.\n31Sapanglanturipun, sakancan paindikane sane kalaksanayang antuk Ida Sang Prabu Nadab, sami kasuratang ring Cakepan Babad Pararatun Israele.\n32Sapanyeneng Ida Sang Prabu Asa ring Yehuda, ida tan mari mayuda nglawan Ida Sang Prabu Baesa ratune ring Israel.\n33Ring taun sane kaping tiga, panyeneng Ida Sang Prabu Asa ring Yehuda, Ida Sang Prabu Baesa okan Dane Ahia madeg ratu ring Israel, tur Ida Sang Prabu Baesa mrentah ring Tirsa patlikur taun suenipun.\n34Pateh sakadi Ida Sang Prabu Yerobeam, sane ngriinin ida, ida taler ngardi dosa pamantuka ring Ida Sang Hyang Widi Wasa miwah nuntun wong Israele ngardi dosa.


UPACARA 9 BAN - Sasampune jangkep pitung rahina - Bible Search\nUPACARA 8 UPACARA 10\nDane Harun ngaturang aturan\n1Sasampune jangkep pitung rahina suenipun upacara palantikan punika mamargi, benjangipun Dane Musa maumang Dane Harun sareng paraputran danene miwah parapamimpin bangsa Israele. 2Dane Musa mabaos ring Dane Harun, sapuniki: “Ambilja godel banteng jagiran asiki miwah biri-biri muani asiki sane tan paceda, tumuli aturang ring ayun Ida Sang Hyang Widi Wasa inggih punika: banteng jagirane pabuat aturan panyupat dosa, miwah biri-birine muani pabuat aturan maborbor. 3Sasampune punika dane ngandikayang bangsa Israele ngambil kambing muani asiki pabuat aturan panyupat dosa, miwah godel banteng lan panak biri-biri sane tan paceda sane matuuh wau ataun pabuat aturan maborbor. 4Samaliha pabuat aturan karahayuan, ipun patut makta banteng jagiran asiki miwah biri-biri muani asiki. Makasami punika patut katurang ring ayun Ida Sang Hyang Widi Wasa, sasarengan ring aturan sesajen sane madaging minyak. Ipun patut nglaksanayang paindikane punika santukan Ida Sang Hyang Widi Wasa mapakayunan mapakantenang raga ring ipun ring rahinane puniki.”\n5Saananing sane kapituduhang antuk Dane Musa makasami kabakta ring ajeng Kemah Sucine, tur pasamuane makasami pada mapunduh irika, nyumbah Ida Sang Hyang Widi Wasa. 6Dane Musa tumuli ngandika sapuniki: “Ida Sang Hyang Widi Wasa mituduhang semeton nglaksanayang paindikane punika makasami, mangda semeton mrasidayang ngeton sinar teja wedanan Idane sane dumilah.” 7Sasampune punika dane raris mabaos ring Dane Harun sapuniki: “Mrikija ka pamorboran aturane, rarisangja aturang aturan panyupat dosa miwah aturan maborbor mangda dosan semetone miwah dosan rakyate sami kampurayang antuk Ida Sang Hyang Widi Wasa. Aturangja aturane punika makasami buat ngampurayang dosan rakyate sami, sakadi sane sampun kapituduhang antuk Ida Sang Hyang Widi Wasa.”\n8Dane Harun raris lunga ka pamorboran aturane tumuli nampah godel banteng sane kacawisang pabuat aturan panyupat dosan danene ngraga. 9Paraputran danene raris ngaturang getih bantenge punika ring dane tur dane nyelebang jrijin tangan danene ring getihe punika tumuli kolesang ring tanduk-tanduke sane wenten ring bucu-bucun pamorboran aturane, miwah sisanipun raris kabriokang ring dasar pamorboran aturane punika. 10Muluk, ginjel miwah bagian atinnyane sane pinih becik raris borbor dane ring pamorboran aturane, sakadi sane sampun kapituduhang antuk Ida Sang Hyang Widi Wasa ring Dane Musa. 11Nanging ulam miwah kulit bantenge punika tunjel dane ring jabaan pakemahane.\n12Dane raris nampah wewalungane sane kacawisang dados aturan maborbor pabuat ragan danene ngraga. Paraputran danene raris ngaturang getih wewalungane punika ring dane, raris kabriokang ring sisin pamorboran aturane punika makaileh. 13Wusan punika paraputran danene raris ngaturang tenggek miwah pukangan wewalungane sane lianan ring dane raris borbor dane ring pamorboran aturane. 14Sasampune punika jejeron miwah buntut wewalungane sane durian punika raris umbahin dane, tumuli kaborbor ring pamorboran aturane, ring duur sisan aturane sane maborbor punika.\n15Sawusan punika dane raris ngaturang aturan rakyate makasami. Dane raris ngambil kambing sane kanggen aturan pabuat panyupat dosan rakyate, tumuli katampah, raris katurang sakadi sane sampun margiang dane daweg dane ngaturang aturan panyupat dosa pabuat ragan danene ngraga. 16Raris dane taler ngambil wewalungan sane jaga kanggen aturan maborbor, saha katurang manut ring sopacarannyane. 17Dane raris ngaturang aturan sesajen, dane ngambil tepung agemel raris kaborbor ring pamorboran aturane. (Puniki dados wewehan aturan maborbor sane katurang nyabran rahina.) 18Dane raris nampah banteng miwah biri-birine muani makadados aturan karahayuan pabuat rakyate sami. Paraputran danene raris ngaturang getihnyane ring dane, raris briokang dane ring sisin pamorboran aturane makaileh. 19Dane Harun raris ngenahang saananing muluk banteng miwah biri-birine punika, 20ring duur tangkah wewalungane punika makakalih, tumuli kabakta ka pamorboran aturane. Muluke punika raris borbor dane ring pamorboran aturane. 21Tangkah miwah batisnyane sane durian aturang dane dados aturan istimewa pabuat Ida Sang Hyang Widi Wasa, pabuat sang pandita sakadi sane sampun kapituduhang antuk Dane Musa.\n22Sasampune Dane Harun puput ngaturang aturane punika makasami, dane raris ngangkat tangan danene sarwi ngamertanin rakyate sareng sami. Sasampune punika dane raris tedun. 23Sapangrarisipun Dane Musa miwah Dane Harun raris ngranjing ka Kemah Linggih Ida Sang Hyang Widi Wasa, tur ritatkala dane medal saking irika, dane ngamertanin rakyate, tumuli sinar tejan Ida Sang Hyang Widi Wasa sane dumilah, kakantenang antuk rakyate makasami. 24Tan dumade Ida Sang Hyang Widi Wasa raris nedunang geni saha ngeseng aturane sane maborbor miwah sakancan muluke sane wenten ring pamorboran aturane. Riwau rakyate ngatonang indike punika ipun sareng sami raris masuryak tur sumungkem nyumbah Ida Sang Hyang Widi Wasa, ngantos muanipune nganteg ka tanahe.


CACAH JIWA 34 BAN - Ida Sang Hyang Widi Wasa maicayang - Bible Search\nCACAH JIWA 33 CACAH JIWA 35\nCACAH JIWA 34\nWates-wates jagate punika\n1Ida Sang Hyang Widi Wasa maicayang ring Dane Musa, 2titah-titah sane kadi asapuniki pabuat bangsa Israele: “Tusingja buin amunapa makelonne kita lakar ngaug gumi Kanaane, gumi ane paicayang Ulun teken kita, makadadi warisan kitane. Bates-bates gumine ento kene: 3Bates kelodne lakar nglajur uli tegal melakang Sine, nuluh bates gumi Edome. Bates kanginne, ngawit uli tanggu kelod Segara Matine, 4lantas mabelok ngelodang ngungsi rurunge ka Akrabim, terus ka Sin kanti neked di tanggu kelod Kades-Barneane. Uli ditu mabelok ngaja kauhang neked ka Hasar-Adar, muah terus ka Asmon. 5Ditu batese mabelok ka lebake di bates gumi Mesire, laut bedah di Segara Tengah.\n6Segara Tengahe ento dadi bates gumin kitane ane kauh.\n7Bates kajanne, ngawit uli Segara Tengah ngungsi ka Gunung Hor, 8tur uli ditu ngungsi ka rurunge di Hamat, laut nglantur ka Sedad, 9muah ka Sipron tur bedah di Hasar-Enan.\n10Bates kanginne ngawit uli Hasar-Enan ka Sepam, 11uli ditu tuun ka Ribla, dangin Aine, laut nglantur ka bukit-bukite di pasisi kangin Danu Galileane. 12Laut ngelodang nuluh Tukad Yordane kanti neked di Segara Mati. Aketo bates gumin kitane makaileh.”\n13Irika Dane Musa tumuli ngandika ring bangsa Israele sapuniki: “Puniki tanah sane jaga tampi semeton, malantaran antuk undi. Tanah-tanah punika patut kadum sareng asia nanggu atenga saking suku bangsa Israele, satinut ring titah Ida Sang Hyang Widi Wasa. 14Suku-suku Ruben, Gad miwah suku Manase atenga, sampun nampi dumannyane tur tanahe punika sampun kadumang manut kulawarga-kulawargannyane suang-suang. 15Tanahipune punika magenah ring dangin Tukad Yordane, marep-arepan ring kota Yerikone.”\nParapamimpin sane kapetegenin buat ngedumang tanahe punika\n16Ida Sang Hyang Widi Wasa ngandika ring Dane Musa, sapuniki: 17“Ane patut ngedumang tanah di pantaran kitane, nah ento Pandita Eleasar muah Yosua pianak Nune. 18Pilihja pamimpin adiri uli suku-suku bangsa Israele suang-suang, buat nulungin Eleasar muah Yosua ngedumang tanahe ento.” 19-28Puniki parapamimpine sane kaselik antuk Ida Sang Hyang Widi Wasa:\nYehuda Kaleb okan Dane Yepune\nSimeon Samuel okan Dane Amihud\nBenyamin Elidad okan Dane Kislon\nDan Buki okan Dane Yogli\nManase Haniel okan Dane Epod\nEfraim Kemuel okan Dane Siptan\nSebulon Elisapan okan Dane Parnah\nIsakar Paltiel okan Dane Asan\nAser Ahihud okan Dane Selomi\nNaptali Pedael okan Dane Amihud\n29Puniki parapamimpin sane kapangandikayang antuk Ida Sang Hyang Widi Wasa buat ngedumang tanah warisan ring pantaran bangsa Israele ring jagat Kanaan.


» Orti BaliSenin, 22 Januari 2012 | BPTanah Bali Boya Ja Tetamian Dados Adol\nTanah (Palemahan) manut krama ring Bali madu� arti san� penting. Boya ja wantah angg�n genah meneng k�manten, nanging tanah masih kaangg�n genah makrama utawi manyamabraya. Kabaos genah manyamabraya santukan ring tanah i ragan� meneng, i raga pastika mapaiketan sareng krama siosan. Paiketan manyamabraya punika kabaos mabanjar. Mabanjar peteh tek�n nglaksanayang kewajiban manyamabraya minakadi nglaksanayang ayah-ayahan banjar. Sinalih tunggil krama banjar punika pastika w�nten san� madu� carik utawi uma. Prara krama san� madu� carik kaic�n nglolah tanah (palemahan) carik punika manut arsannyan� soang-soang. Hasil pamuponnyan� dados kaadol angg�n nyambung idup lan akediknyan� kangg�n nglaksanayang kewajiban naur ayah-ayahan banjar ri kala nuju w�nten piodalan ring pura Kahyangan Tiga ring D�sa utawi Pura Dadia. Santukan kadi punika iwang y�ning tanah (palemahan) ring Bali kasambatang tetamian san� ring kep�p�t-kep�p�t� dados kaadol majeng anak lianan.\nNanging ri tatkala nglimbaknyane pariwisata ring Bali, ak�h para krama san� ngadol tanah tetamian san� kadu�nang. Tanah san� kawastanin uma punika masalin dados hot�l. Y�ning pikobet punika terus kamargiang ngancan suw� tanah (palemahan) Bali pamuputn� pacang telas dados hot�l. Yan sampun asapunika, Taksu Bali pacang ical. Bali san� kasambat Pulau D�wata pacang magentos dados Bali Pulau Hot�l, Bali Pulau Beton lan san� tiosan. Napi malih san� nu�nang hot�l-hot�l punika wantah wang asing san� dados inv�stor ring Bali. Pastika tatanan Palemahan manut kons�p Tri Hita Karana n�nten maguna.\nY�ning asapunika, sira san� iwang? Ngiring pineh-pinehin sadurung malaksana mangda n�nten maseselan. Boya ja pemerintah k�manten san� madu� tugas nyaga kaasrian Balin�, nanging Iraga dados krama Bali mangda sareng-sareng nyaga lan nglimbakang kaasrian Bali mangdan� taksu Bali n�nten ical.\nTanah (Palemahan) ring Bali mangda kajaga lan kalestariang angg�n nyokong Agama lan Budaya Bali. Tanah madu� arti san� penting manut Agama Hindu ring Bali. Punika mawinan w�nten muspa ka pertiwi ri kala nglaksanayang pamuspayan. Y�ning tanah kabaos tetamian saking para panglingsir san� dados ka adol ri kala kep�p�t, napi malih ngangg� alasan �ngadol tanah jagi kaangg�n nglaksanayang upacara/mayadnya�, punika kasambat iwang santukan tanah Bali boya ja tetamian san� prasida kaadol. N�nten w�nten sastra san� maosang, mangdan� umat utawi krama Bali ngadol tanah (tetamian) panglingsir kaangg�n mayadnya (nglaksanayang upacara agama).


Ring Ajeng Komisi II DPR RI, Gubernur Koster Nguningayang Kasiagayan Bali Mungkah Pariwisata Internasional - balitopnews.com\nRing Ajeng Komisi II DPR RI, Gubernur Koster Nguningayang Kasiagayan Bali Mungkah Pariwisata Internasional\nGubernur Koster ri kala nyanggra Kunjungan Kerja Komisi II DPR RI sajeroning Reses, ring Wiswa Sabha Kantor Gubernur Bali, Soma (11 Oktober 2021).\nDENPASAR, Balitopnews.com - Gubernur Bali Wayan Koster maosang, panglimbak kawentenan Covid-19 ring Provinsi Bali majanten sampun sayan ngareredang. Kasus harian wenten ring angka kalih digit utawi kirangan ring satus.\n"Kawentenane setata nedunang selami tigang wuku puniki," baos Gubernur Koster ri kala nyanggra Kunjungan Kerja Komisi II DPR RI sajeroning Reses, ring Wiswa Sabha Kantor Gubernur Bali, Soma (11 Oktober 2021).\nManut Koster parindikan puniki sampun sayan becik, pamargin 3T sampun becik, positif rate taler 1 persen. Pamargin prokes taler sampun kamargiang becik, napi malih kawentenan krama sane ngawigunayang masker ring Provinsi Bali pinih ageng ring Indonesia.\nMapaiketan ring pamargin vaksinasi, saking 4,3 yuta krama, sampun wenten 3,3 yuta nglaksanayang vaksin paletan kapertama miwah 80 persen sampun nglaksanayang suntik vaksin paletan kaping kalih. Parikrama saking kramane taler sampun kaicen sajeroning nangiang widang ekonomi.\n"Dados ngranjing ka mall yening sampun ka vaksin. Hotel sampun standar CHSE, mawinan ring tanggal 14 Oktober sane jagi rauh penerbangan internasional sampun ngawit kabungkah," baosnyane ring ajeng ketua Komisi II DPR RI Ahmad Doli Kurnia Tanjung.\nKoster taler ngawewehin, 7.000 diri wisatawan domestik satunggil rahina rauh melarapan antuk udara ngaruruh Bali. Work from Bali taler kalaksanayang antuk makudang kementerian, mawinan tingkat hunian hotel wenten sane kadagingin kantos 30 persen. Majeng pamargin parikrama internasional, Bali sampun midabdabin angga sekadi pinaka tuan rumah parikrama G-20 warsa 2022.(gix)


Baligrafi Miwah Balisimbar Pinaka Silih Tunggil Utsaha Ngalimbakang Budaya Bali - BASAbaliWiki\nBaligrafi Miwah Balisimbar Pinaka Silih Tunggil Utsaha Ngalimbakang Budaya Bali\nI.Kawentenan Aksara Bali\nNganutin kawentenan jagate, kala utawi waktu punika sida terus mamargi taler pacang wenten panglimbaknyane. Duaning asapunika patut pisan mangdane nincapang utsaha-utsaha sane satata pacang nyegjegang utawi ngawerdiang. Minakadi utsaha anggen nyegjegang kawentenan kelisanan sane ngamerluang utsaha marupa dokumentasi maruka keberaksaraan krana kawentenan informasi ring sekancan kelisanan punika sida katamiang. Aksara punika suksman ipun nenten prasida kaicalang, sane pinaka symbol utawi pralambang basa. Nganutin sakadi asapunika, Aksara punika madue kawigunan sane tanpa wates ri sajeroning kahuripan I manusa. Tiosan ring punika, aksara taler prasida dados sarana anggen ngelingin kawentenan peradaban I manusa ring jagate sane marupa lambang.\nPara krama Bali ngelinggihang Aksara punika ring genah sane pinih utama ri sajeroning kebudayaan Bali. Indiki puniki taler pateh sakadi pikayunan silih sinunggil budayawan miwah sastrawan ring Bali, inggih punika Ida Wayan Oka Granoka Gong. Aksara kabaos Makuta Mandita, sane suksman nyane aksara pinaka mahkota budaya indike puniki sane sida dados sarana anggen mendokumentasikan tur maning ngawerdiang kebudayaan Bali.\nKawentenan kebudayaan sane utama punika kacihnayang antuk nruenang aksara. Sapunika santukan aksra Bali nenten ja wantah madue kawigunan ri sajeroning ilmu linguistik, suksman nyane wantah ring sajeroning symbol utawi lambang saking kawentenan basa lisan nanging aksara Bali taler madeu peranan Mistik sane madue pakilitan sareng kepercayaan miwah kawentenan upacara ring Bali minakadi kawentenan Kajang miwah Rajah. Ri sajeroning mistik punika, aksara Bali sampun kadadosang utawi terformulasi dados Kajang miwah Rajah sane kauripang nganggen mantra-mantra suci punika santukan madue urip tur maning magis. Makaklih kawentenan punika, sane sida ngembasang pah-pahan aksara Bali manados aksara biasa, inggih punika kabaos Wreastra miwah aksara Suci utawi modre miwah wijaksara. Punika manut pah-pahanbapak Prof. Dr. I Gusti Ngurah Bagus sane kaketus saking buku zprof. I Gst. Ngr. Nala 2006 .\nII. Baligrafi : Utsaha Ngawerdiang Kawentenan Aksara Bali Aksara Bali sane nganutin panglimbak nyane setata madue genah miwah kawigunan sane utama ri sajeroning masyarakat Bali. Indike puniki mabukti ri sajeroning kawigunan aksara Bali sane nyansan mabinayan utawi mauwah. Panglimbake punika kakawinang olih minat utawi kebutuhan sane mabina-binayan. Ri sajeroning panglimbak nyane, aksara Bali madue kawigunan linguistic miwah mistik. Kawentenan Baligrafi sane kartiang dados seni menulis aksara Bali, puniki dados silih sinunggil inovasi sane sampun nyansan kasobyahang ri sajeroning pacentokan-pacentokan sane kamiletin olih para sisia, minakadi ngawit saking sisia SMP, SMA, miwah perguruan tinggi. Kawentenan Baligrafi, manadosang aksara Bali punika dados hasil karya sane madue nilai estetis. Sakewanten, kawentenan seni melukis aksara Bali puniki sane nganggen istilah indik Baligrafi durung kacumpuang. Wenten taler para krama Bali sane mapikayunan istilah Baligrafi punika pateh sakadi istilah Kaligrafi. Kaligrafi punika mawit saking basa Yunani, inggih punika kallos indah miwah graphein tulisan . Santukan punika kaligrafi mateges wangun tulisan sane ngulangunin utawi indah.\nKawentenan kaligrafi identik saking budaya isalam, santukan seni kaligrafi sering kaanggen ri sajeroning budaya arab. Sakewanten, kaligrafi taler ngalimbak ring negara Cina, Jepang, Amerika, taler ring panegara tiosan ring Benua Eropa. Ring Jepang istilah Kaligrafi taler kabaos Nihongo menulis dengan indah . Kawentenan istilah Baligrafi ring Bali minab durung ketah kauningin. Sakewanten silih sinungguil kawentenan Baligrafi utawi Kaligrafi Bali puniki mabuat pisan ri sajeroning utsaha utawi inovasi sane prasida pacang nincapang para krama Bali pacang nelebang aksara Bali sane ngawit bidang seni utawi estetis nyane.\nKawentenan jenis-jenis miwah bangun bentuk sane kabaos Baligrafi punika makeh rupan nyane. Seni nyurat aksara Bali puniki prasida ngicenin ruang utawi genah ngengkreasikan utawi mengekspolrasi aksara Bali. Nanging mangda tetep nganutin etika miwah uger-uger sesuratan aksara Bali. Minakadi ring acara pacentokan-pacentokan Baligrafi sane kamargiang olih Dinas Kebudayaan Kota Denpasar, sane ketah nyane nganutin tema-tema, minakadi Tri Hita Karana, Puputan Badung, miwah sane lianan. Baligrafi sane nganutin tema utawi pola gambar sane ngaranayang lukisan saking seni melukis aksara Bali puniki dados mabina-binayan variatif . Minakadi wangun keris, tokoh pawayangan sakadi Merdah, Sangut, muah sane lianan. Tiosan punika wenten taler wangun-wangun sane tiosan.\nKawentenan seni melukis aksara Bali puniki taler naanin kamargiang ring acara International Balinese Festival sane kalaksanyang olih Museum Gunarsa ring warsa 2013 sane sampun lintang. Acarane punika kamargiang ring kabupaten Kelungkung. Pamilet ri sajeroning lombane punika makeh pisan. Karya-karya Baligrafi utawi Kaligrafi Bali sane kamedalang irika makeh pisan. Lakar utawi bahan nyane wenten sane mawit saking kayu, wenten sane media kanfas lukis, wenten sane nganggen benang, plastik, daun lontar, muah sane lianan. Aksara Bali punika kasurat nganutin pola gambar miwah tema sane kabaktayang olih para pamilet. Kawentenan parikrama sakadi asapuniki, nyihnayang semangat para kramane sane sida satata ngawerdiang aksara Bali sane dados silih sinunggil kearifan lokal Bali.\nIII.Balisimbar: Utsaha Ngalimbakang Kawentenan Aksara Bali Kebudayaan Bali punika nentenja statis sakewanten satata dinamis. Indike puniki kacihnayang antuk inovasi saking kawentenan aksara Bali sareng kecanggihan teknologi sakadi aab jagate mangkin. Ring sajeroning era digital sakadi mangkin, aksara Bali sakadi matangi malih ri sajeroning program Komputerisasi aksara Bali sane ketah kabaosang Balisimbar. Kawentenan Balisimbar sida nangiang tur nincapang minat alit-alite ritatkala malajah aksara Bali. Ring kemajuan teknologi sakadi mangkin, masyarakat Baline sampun sida malajah aksara Bali ring Laptop, Komputer, miwah Handphone.\nRitatkala warsa 1996, Balisimbar utawi program pengetikan aksara Bali sane nganggen computer kasobyahang ring Krama Baline sami. Ngawit saking warsa punika nenten wenten sane mauwah malih. Salantur nyane ri sajeroning warsa 2005, aksara Bali kadaftarang ring sajeroning UNICODE utawi ISO 10646 tur ngalimbak nyanto swarsa 2006. SAlanturnyane pamargin aksara Bali kakaryanang program IME cara pengetikan anggen Microsoft windows. Punika ngawinang aksara Bali prasida dados Smart Font Huruf Pintar tur prasida kawigunayang. Naskah latin prasida caluh pisan kauwah dados aksara Bali, sane tata caran nyane wantah ngauwah font utawi tulisan nyane Suatjana, 2009 .\nProgram komputerisasi aksara Bali sane sampun kasobyahang ring masyarakat, minkadi Bali simbar B, Bali Simbar Dwijendra, miwah Bali Galang. Makatiga program komputerisasi aksara Bali punika prasida nulungin masyarakat Bali utamin nyane para alit-alite mangdane malajah tur nelebang aksara Baline sane nganggen sarana elektronik. Ring sekolah-sekolah materi Balisimbar puniki taler sampun kamargiang ring sekolah-sekolah. Sane ngawit saking sisia SMP, SMA, nyantos perguruan tinggi. Ring Dinas Kebudayaan Kota Denpasar taler sering ngalaksanayang pacentokan Balisimbar.\nKawentenan Baligrafi miwah Balisimbar prasida anggen sarana pembelajaran alternatif indik aksara Bali. Kakalih utsaha punika mangdane kaplajahin nganutin minat alit-alite makasami sane nganutin kawigunan nyane soang-soang. Makakalih utsaha puniki nyihnayang utsaha utawi upaya pacang ngawerdiang budaya Bali taler mangda terus ngalimbak aksara Bali nganutin aab jagat. Baligrafi miwah Balisimbar kabaosang utsaha sane sinergi ri sajeroning ngawerdiang miwah ngalimbakang, sane prasida ngajegang kawentenan aksara Bali tur nadosang aksara punika makuta mandita kebudayaan Bali.


PANGELING-ELING 17 BAN - Sampunang semeton ngaturang - Bible Search\nPANGELING-ELING 16 PANGELING-ELING 18\n1Sampunang semeton ngaturang banteng wiadin biri-biri sane mala ring ayun Ida Sang Hyang Widi Wasa, Widin semetone, santukan Ida nenten ledang ring aturan sane kadi asapunika.\n2Menawi semeton mireng, mungguing ring sinalih tunggiling kotan semetone wenten anak lanang wiadin anak istri sampun malaksana iwang pamantuka ring Ida Sang Hyang Widi Wasa, tur mamurug prajanjian Idane, 3malantaran ipun mabakti miwah nyungsung widi sane lianan, surya, bulan wiadin bintang-bintang, sane tungkas ring pituduh Ida Sang Hyang Widi Wasa. 4Yening semeton mireng gatra sane asapunika, patut becikang nureksain paindikane punika. Yening sawiakti mungguing paindikane sane iwang punika sampun kalaksanayang ring pantaran wong Israele, 5durusang ajak jadmane punika medal saking kota, tur encurin ipun antuk batu kantos padem. 6Jadmane punika keni kapademang, yening wenten saksi kekalih wiadin langkungan, sane ngawiaktiang laksanan jadmane punika. Nanging yening wantah adiri anake sane dados saksi, jadmane punika tan patut ngemasin padem. 7Anake sane dados saksi punika sane patut pinih riin ngencur jadmane punika antuk batu. Wusan punika wau rakyate sane lianan. Malantaran punika semeton mrasidayang nyirnayang kajaatane punika.\n8Yening wenten wicara sane sengkil tur nenten prasida katepasin antuk parahakime sane wenten irika, upaminipun, indik warisan, masepegan, wiadin ngamademang anak ulihan nyelapang wiadin tan nyelapang, semeton patut lunga ka genah pangubaktine sane kaselik antuk Ida Sang Hyang Widi Wasa, Widin semetone. 9Irika semeton patut ngaturang wicaran semetone ring parapandita suku Lewine miwah ring parahakime sane polih tugas daweg punika, mangda dane nepasin wicarane punika. 10Dane pacang mapaica tetepasan ring semeton, tur semeton patut tan simpang ngamargiang tetepasan sane kapaica ring semeton punika. 11Tampija kaputusan danene punika, tur tinutinja pituduh-pituduh danene makasami. 12Sapasiraja sane purun langgana ring hakim miwah pandita sane ngamargiang sesanannyane duk punika, ipun patut keni danda pati. Malantaran punika semeton prasida nyirnayang kajaatane punika, saking pantaran wong Israele. 13Asing-asing anak sane miragi indike punika pacang ajerih. Dadosipun tan wenten malih jadma sane purun nglaksanayang sane kadi asapunika.”\nPidabdab indik sang prabu\n14“Yening semeton sampun ngaug jagat sane sampun kapaicayang ring semeton antuk Ida Sang Hyang Widi Wasa, Widin semetone, tur semeton sampun jenek irika, menawi semeton pacang marasa buat madue sang prabu, sakadi sakancan bangsa-bangsa sane wenten rin kiwa tengen semetone. 15Elingangja mungguing wantah anak sane sampun kaselik antuk Ida Sang Hyang Widi Wasa kewanten sane patut adegang semeton dados prabu. Anake punika patut saking pantaran bangsan semetone kawitipun. Sampunang wong sunantara adeganga dados ratu ring pantaran semetone. 16Sang prabu punika tan patut madue kuda akeh pisan pabuat wadua balan idane. Samaliha tan patut ngutus anak ka Mesir buat jaga numbas kuda. Santukan Ida Sang Hyang Widi Wasa sampun masabda, mungguing kaulan Idane nenten pacang naenin malih mawali mrika. 17Ida sang prabu tan patut madue rabi akeh, santukan indike punika pacang ngawinang ida lempas saking ayun Ida Sang Hyang Widi Wasa. Sajaba punika, ida sang prabu tan dados nyugihang ragan idane antuk perak miwah mas. 18Yening wenten anak sane kamanggehang dados prabu, ida patut katurin cakepan, sane madaging pidabdab-pidabdab miwah paurukan-paurukan saking Ida Sang Hyang Widi Wasa sane katurun saking cakepan aslinnyane sane kasimpen antuk parapandita suku Lewine. 19Ida patut setata ngagem cakepane punika, tur kawacen sapanjang yusan idane, mangdane ida pacang mlajah ngluihang Ida Sang Hyang Widi Wasa, tur satia tuu ninutin sakancan sane sinurat ring cakepane punika. 20Yening ida tuon ngwacen cakepane punika, ida nenten pacang rumasa agungan ring bangsan idane Israel, tur ngawinang ida nenten pacang lempas saking pituduh-pituduh Ida Sang Hyang Widi Wasa, ring saluiring paindikan. Kenginan ida miwah katurunan idane pacang mrentah bangsa Israel turun-temurun.”


Gitanjali (24) - Suara Saking Bali\nHome / Kakawian / Prosa Liris / Prosa Liris Terjemahan / Gitanjali (24)\nSuara Saking Bali 02:33 Kakawian, Prosa Liris, Prosa Liris Terjemahan\nSumber Gagambaran: www.artlimited.net\nNénten kemanah antuk titiang duk ngawitin titiang metindakan ring simbangan uripé. Taksuné sané engkén sané nanem titiang ring piité sané nénten metanggu, sekadi manik sekar ring wanané, duk ngedas rainaangé?\nSemengé duk titiang ngetonin sunar, uning sampun titiang antuka, i riki titiang boya ja jatma dura loka; sané nénten sida ketarka antuk, sané nénten medué peséngan miwah rupa, nyalud bungkulan mémeén titiangé, raris nekekang ngelut titiang.\nYadin asapunika, duké padem, sané nénten sida ketarka antuk punika, jagi kanten tulén sekadi sané sampun uningin titiang. Duaning titiang tresna ring uripé, kemanah antuk titiang, pademé ugi tresnain titiang taler.\nRaréné mecara pét mémén ipuné ngingsirang ipun saking nyonyon mémén ipuné sané ring kenawan, raris premangkin jagi mendep pét sampun ngetet nyonyon mémén ipuné sané ring kébot.\nPét titiang mekaon saking i riki, puniki atur titiangé sané pinih ungkur, punapi sané sampun ton titiang, nénten wénten saih ipuné. Sampun kecapang titiang madun tunjungé sané piit, sekaré sané kembang ring unteng sunaré, punika sané ngawinang titiang kelugra-puniki sampun atur titiangé sané pinih ungkur.\nRing genah mepelaliané sané penyiuan soroh ipuné, titiang sampun muputang pelalian titiangé, raris i riki sampun titiang ngetonin Ida sané nénten medué warna.\nMekukud déwék titiangé ngetor antuk embanan Idané sané luihan ring sekancan embanané; raris pét sané mangkin tutug sengker titiangé, bengayang sampun mangda Ida tedun - puniki raris atur titiangé sané pinih ungkur.\nDuk titiang mepelalian ngiring I Ratu, nénten naan titiang ngelungsurang sapa sira I Ratu. Titiang nénten medué manah kémad utawi jejep, titiang jatma sané kedal.\nNgedasrainaangé I Ratu tedun nundunin pedem titiangé, tulén timpal titiangé sané ajak titiang mepelalian miwah mekepung-kepungan ring tengah wanané.\nDuk punikané nénten medué manah titiang jagi nguratiang daging sarin kidungé sané kepica ring titiang. Bungut titiangé kemik-kemik nuut-nuutang kecap ipuné, manah titiangé ngigel antuk tembang ipuné.\nSané mangkin duk peduman mepelaliané sampun nyarik, punapi punika sané tanma ton titiang? Jagat rauh ring bintang ipuné mekasami pepenga ngetonin cokor I Ratuné.\nI Ratu jagi hiasin titiang antuk bélat-bélat miwah sekar tamansekar taman nirlabda karyan titiangé. Titiang nénten naan medué manah jagi mekaon saking sané nénten kekaonan.\nSumeken uning titiang, pengkung titiangé jagi metemahan érang, urip titiangé jagi kesakitan duké ngembusin kimpusan ipuné, raris manah titiangé sané puyung jagi sengi-sengi ngeling ring sarin kidungé, sekadi suaran sulingé sané jangih, raris batuné jagi bencah ring toyan matané.\nSumeken uning titiang, penyatusan bidang sekar tunjungé nénten jagi nerus kusuh, raris genah madun ipuné sané piit, jagi kekebahang.\nSaking ambarané sané pelung jagi kesuryanin titiang, raris pelapan ngetélang dedauhan ring titiang. Ring sikian titiangé hénten jagi wénten sané kantun malih, neng asiki nénten wénten, raris padem camputé jagi pendak titiang ring cokor I Ratuné. (masambung...)\nGitanjali (24) Reviewed by Suara Saking Bali on 02:33 Rating: 5


KALESTARIAN KASENIAN TRADISIONAL BALI AMONGAN SAMIAN ANGGA ~ PorosanBali\nHome » BUDAYA , OPINI » KALESTARIAN KASENIAN TRADISIONAL BALI AMONGAN SAMIAN ANGGA\nKALESTARIAN KASENIAN TRADISIONAL BALI AMONGAN SAMIAN ANGGA\nRing pungkuran puniki, akeh kasenian tradisional sane sayan rered napi malih wenten sane sampun ical. Pikobet puniki sampun majanten dados amongan samian angga, saantukan nenten prasida ngandelang pemerintah wiadin seniman kemanten.\nMakeh kasenian tradisional sekadi igel sang hyang sane wenten ring makudang-kudang kabupaten ring Bali, sane mangkin kirang kauningin para yowana. Akeh taler krama Bali sane nenten malih urati majeng seni budaya Bali, saha kayunipun wantah ngaruruh jinah kemanten. Parindikan puniki majanten banget ngosahang, napi malih Bali banget ngandelang seni budaya ipun mawinan prasida kasub kantos ring duranegara. Panyarengan samian angga dahat kabuatang, saha krama Bali kaelingang mangda nenten ngandelang pemerintah wiadin seniman kemanten. Yadiastun asapunika, pemerintah patut sumeken nglestariang kasenian tradisional, sekadi antuk nangiang kawentenan sanggar tari ring padesanan wiadin sayan akeh nglaksanayang parikrama seni budaya.\nSiosan majeng pemerintah wiadin seniman, pengusaha widang pariwisata sane selami puniki ngawigunayang seni pinaka paket wisata, taler ageng tategenan ipun risajroning nyaga karajegan seni budaya Bali. Sesolahan seni sane kapisuguhang majeng wisatawan banget kaaptiyang nenten lempas saking pakem sane sampun wenten.


Bilangan 11 (BALI)\n1Bangsa Israel puniki ngawitin ngrengkeng pamantuka ring ayun Ida Sang Hyang Widi Wasa ngeniang indik kamewehan-kamewehanipune. Ritatkala Ida Sang Hyang Widi Wasa mireng pakrengkengnyane, Ida duka tumuli nedunang geni ring ipun. Genine punika angarab-arab ring pantaranipune, tur abagian pakemahane keni kageseng antuk genine punika.\n2Bangsane punika tumuli pajerit nunas ica ring Dane Musa. Dane Musa raris ngastawa ring ayun Ida Sang Hyang Widi Wasa, mawinan genine punika padem.\n3Genahe punika raris kawastanin Tabera, santukan irika genin Ida Sang Hyang Widi Wasa ngarab-arab ring pantaran wong Israele.\n4Sajeroning pangumbaran wong Israele punika, wenten taler makudang-kudang wong sunantara sane nyarengin ipun. Jadmane punika meled pisan nunas ulam samaliha wong Israele taler ngawitin wenten sane makeengan. Sapuniki baos ipune: “Beh, ambate melahne yen iraga maan be!\n5Di Mesir iraga nyidayang naar be sakita karep, buina tusingja perlu meli. Beh, inget iraga teken dugas iragane naar ketimun, sumangka, prei, bawang muah kesuna ditu.\n6Nanging ane jani, bayun iragane suba telah, buina tusing ada dedaaran ane nyandang daar, sajabaning manna dogen sabilang dina.”\n7(Mannane punika rupanipun sakadi wewijiane sane alit, rupanipun putih masawang kuning.\n8Rikalaning wengi, sinarengan ring ulung damuhe, mannane punika taler ulung ring pakemahane. Benjang semengane rakyate pada pasliwer nuduk munduhang mannane punika, raris kagiling wiadin katebuk kanggen tepung, sasampune punika raris kaolah dados roti bunter tur lempeh. Rasanipune sakadi roti sane mapanggang madaging minyak saitun.)\n10Ritatkala wong Israele pada mapunduh majujuk ring arepan pakemahannyane suang-suang, Dane Musa mireng ipun pada pakrimik. Ida Sang Hyang Widi Wasa raris duka kantos Dane Musa rumasa sedih ring kayun.\n11Irika Dane Musa tumuli matur ring Ida Sang Hyang Widi Wasa sapuniki: “Punapike awinanipun Palungguh IRatu nibenin titiang antuk paindikan sane kaon sakadi asapuniki? Punapike Palungguh IRatu nenten ledang ring titiang? Punapike awinanipun jadmane makasami punika serahang Palungguh IRatu ring titiang?\n12Boyake nenten titiang sane ngardi wiadin ngembasang ipun? Punapike awinannya Palungguh IRatu ngarsayang titiang, mangda matiningin ipun sakadi pangempu sane matiningin rare, kantos titiang patut ngampurayang ipun sapanjang pamarginnyane jagi ngungsi tanah sane janjiang Palungguh IRatu ring leluur ipune?\n13Indayangja cingak ipun tan maren ngamigmig nunas ulam. Ring dijake rerehang titiang ulam buat nyukupang jadmane sane amunika akehipun?\n14Titiang nenten mrasidayang padewekan ngenterang jadmane puniki makasami. Paindikane punika kalintang abot pabuat titiang.\n15Yening Palungguh IRatu terus jaga mapetegenang indike puniki ring titiang, suecaninja titiang, ledang Palungguh IRatu ngamademang titiang mangda titiang tan malih ngrasayang kasangsaran sane tibakang Palungguh IRatu ring titiang puniki.”\n16Ida Sang Hyang Widi Wasa tumuli masabda ring Dane Musa, sapuniki: “Punduhangja anake ane kajiang muah ane katrima dadi pamimpin-pamimpin bangsane pitung dasa diri. Ajakja ia ka ajeng Ulune di Kemah Linggih Ulune, laut tunden ia pada majujuk di samping kitane.\n17Ditu Ulun lakar tumurun tur ngandika teken kita. Ulun lakar nyuang abedik roh ane suba paicayang Ulun teken kita, laut paicayang Ulun teken ia ajaka makejang. Malantaran keto ia lakar nyidayang nulungin kita ngitungang bangsane ene, tur kita tusing buin padidi ane ngitungang ia.\n18Ane jani orahangja teken bangsane ento kene: Dinane ane buin mani suciangja dewek kitane ajak makejang. Kita lakar pada naar be. Ida Sang Hyang Widi Wasa suba mireng sesambatan muah pakrimik kitane, mungguing kita dot madaar be, buina kita rumasa enu agetan dugas kitane nongos di Mesir. Ane jani Ida Sang Hyang Widi Wasa lakar mapaica be teken kita, tur kita patut naar bene ento.\n19Kita patut naar bene ento tusingja awai dua wai, limang dina wiadin dasa lemeng, wiadin duang dasa lemeng.\n20Nanging abulan mepek makelonne kita lakar naar be kanti kita lakar gelem tur ngutah-utah ulihan naar be. Unduke ento lakar kalaksanayang buka keto, sawireh kita suba tulak teken Ida Sang Hyang Widi Wasa ane ada di pantaran kitane, buina sawireh kita suba makeengan teken Ida tur kita ngorahang mungguing kita melahan tusing magedi uli di Mesir.”\n21Dane Musa tumuli matur ring Ida Sang Hyang Widi Wasa sapuniki: “Iriki titiang patut nuntun jadma 600.000 akehipun, tur Palungguh IRatu ngandikayang jaga maicain ipun ulam jangkep asasih suenipun.\n22Punapike cukup wenten banteng wiadin biri-biri sane jaga katampah buat ngwaregang bangsane puniki? Punapike ulame sane ring segara makasami cukup buat ipun?”\n23Pangandikan Ida Sang Hyang Widi Wasa sapuniki: “Apake kakuasan Ulune ada batesne? Kita lakar nepukin apake unduk ane sabdayang Ulun ento lakar kasidan apa tusing!”\n24Dane Musa tumuli medal tur ngrauhang sapatitah Ida Sang Hyang Widi Wasa, ring bangsane punika. Dane Musa munduhang pamimpin pitung dasa diri, tur kapangandikayang majujuk ngilehin Kemah Linggih Ida Sang Hyang Widi Wasa.\n25Ida Sang Hyang Widi Wasa tumuli tumurun sajeroning mega, tur masabda ring Dane Musa. Ida raris ngambil akidik roh sane sampun paicayang Ida ring Dane Musa, raris paicayang Ida ring pamimpin sane sareng pitung dasa punika. Rikala rohe punika ngencegin parapamimpine punika, dane ngawitin nyerit sakadi nabi, nangingke nenten amunapi suenipun.\n26Wenten sareng kalih saking pantaran pamimpine punika inggih punika, Dane Eldad miwah Dane Medad, kantun malinggih ring pakemahan, nenten medal sareng-sareng ring pamimpine sane lianan ka Kemah Linggih Ida Sang Hyang Widi Wasa. Ring pakemahane punika taler roh Ida Sang Hyang Widi Wasa nedunin dane, tur dane sareng kalih raris ngawitin jerit-jerit sakadi nabi.\n27Irika raris wenten anak truna adiri nguningayang ring Dane Musa, indik sane kalaksanayang antuk Dane Eldad miwah Dane Medad.\n28Sasampune punika Dane Yosua okan Dane Nun, sane ngawit kantun muda sampun ngayahin Dane Musa raris matur ring dane, sapuniki: “Nikayangja anake punika mangda wusan sakadi asapunika.”\n29Dane Musa tumuli masaur: “Ngudiang dadi cening ngilonin tiang? Tiang ngajap-ajap apang Ida Sang Hyang Widi Wasa nedunang roh Idane teken bangsa druen Idane makejang, tur nadiang ia ajaka makejang dadi nabi.”\n30Dane Musa miwah parapamimpine sane pitung dasa punika raris mawali ka pakemahannyane.\n31Tan dumade, Ida Sang Hyang Widi Wasa raris ngrauhang angin mampeh saking segarane. Angine punika ngrauhang paksi puuh sane pakebernyane endep pisan. Ring sakuub pakemahane punika miwah ring jabannyane ngantos makudang-kudang kilometer dohipun paksi puuhe punika pada menceg ngebekin genahe punika. Paksine punika kalintang akeh pisan, kantos madugdug, kantos wenten ameter tegehipun.\n32Duaning punika ring rahinane punika arahina mepek, taler ring wengine punika kantos rauh semengan, miwah benjangnyane, rakyate pada iteh ngejuk paksi puuhe punika. Asing-asing anak pada ngejuk, paling akidik wenten siu kilogram. Paksi-paksine punika anggen ipun dengdeng, kajemuh ring kiwa tengen kemahnyane.\n33Kantun akeh ulame sane durung kajengang, Ida Sang Hyang Widi Wasa raris duka ring bangsane punika, tur Ida nedunang grubug ring pantaranipune.\n34Punika awinannya genahe punika kawastanin: “Upah Loba”, santukan sakancan jadmane sane padem ulihan lobanipune sami pada kapendem irika.\n35Saking irika bangsane punika raris ngungsi ka kota Haserot, tumuli ngwangun kemah ring genahe punika.


Yohanes 1 (BALI)\n1Sadurung jagate puniki kawentenang antuk Ida Sang Hyang Widi Wasa, Sang Sabda sampun wenten. Sang Sabda punika sinarengan ring Ida Sang Hyang Widi Wasa, tur Sang Sabda punika taler maraga Widi.\n2Saking pangawit Sang Sabda punika sinarengan ring Ida Sang Hyang Widi Wasa.\n3Malantaran Sang Sabda punika Ida Sang Hyang Widi Wasa ngwentenang saluiring sane wenten. Tur tan wenten sane kawentenang sane tan malantaran Sang Sabda.\n4Sang Sabda punika maraga wit urip, tur uripe punika dados galang manusane.\n5Galange punika macaya ring tengah petenge, tur petenge punika tan mrasidayang ngaonang galange punika.\n6Ida Sang Hyang Widi Wasa sampun ngutus utusan Idane, sane mapesengan Yohanes.\n7Dane rauh jaga midartayang pariindik galange punika ring imanusa, mangda manusane sami miragiang tur pracaya.\n8Boyaja Dane Yohanes ngraga galange punika, nanging rauh danene buat midartayang indik galange puniki.\n9Inggih punika galang sane sujati, sane rauh ring jagate tur ngalangin jadmane makasami.\n10Sang Sabda sampun wenten ring jagate. Jagate punika sampun kawentenang antuk Ida Sang Hyang Widi Wasa malantaran Sang Sabda. Nanging jagate tan uning ring Ida.\n11Ida ngrauhin kaula druene, nanging kaula druene tan nampi Ida.\n12Nanging akudaja sane nampi tur pracaya ring Ida, ipun sami kicen waranugraha dados paraputran Ida Sang Hyang Widi Wasa.\n13Anake punika prasida dados paraputran Ida Sang Hyang Widi Wasa, boyaja malantaran kembasang cara manusa, inggih punika malantaran patemon lanang istri, nanging Ida Sang Hyang Widi Wasa ngraga sane dados Ajinnyane.\n15Dane Yohanes midartayang indik Sang Sabda, sapuniki baos danene: “Ida puniki sane baosang tiang riin, daweg tiang matur sapuniki: ‘Ungkuran ring tiang pacang wenten Anak rauh, nanging Anake punika luihan ring tiang, santukan Anake punika sampun wenten sadurung tiang kalekadang ring jagate puniki.’”\n16Iraga sampun nampi sih pasueca sane mawantu-wantu saking kawibuhan sih pasuecan Idane punika.\n17Ida Sang Hyang Widi Wasa sampun mapaica Pidabdab Torat malantaran Nabi Musa, nanging Ida sampun mapakantenang raga miwah nyinahang sih pasuecan Idane malantaran Ida Hyang Yesus Kristus.\n18Durung wenten anak sane naenin ngantenang Widi, nanging Ida Sang Putra Tunggal sane pateh ring Ida Sang Hyang Widi Wasa sane malinggih ring samping Ida Sang Aji, Ida sampun nyinahang Ida Sang Hyang Widi Wasa.\n21Utusan punika raris mataken malih: “Yen sapunika, sirake sujatinne ragane puniki? Punapike ragane Nabi Elia?” Pasaur Dane Yohanes: “Tiang boyaja nabine punika.” “Punapike ragane nabi sane ajap-ajap tiang?”, sapunika pitaken utusane malih. Dane Yohanes malih masaur: “Boya, tiang boya nabine punika!”\n23Dane Yohanes raris masaur saha ngetus pangandikan Nabi Yesaya kadi asapuniki: “Tiang puniki wantah suaran anak, sane gelur-gelur ring tegal melakange, sapuniki: ‘Lempengangja margin Ida Sang Panembahan.’”\n24Parautusane punika kutus antuk anak saking golongan Parisi.\n25Utusane mataken ring Dane Yohanes sapuniki: “Yen ragane boyaja Sang Prabu Sane Kajanjiang antuk Ida Sang Hyang Widi Wasa, maliha boya Nabi Elia miwah nabine sane ajap-ajap tiang, napi awinanipun ragane nglukat anak?”\n26Dane Yohanes raris nyaurin sapuniki: “Tiang nglukat anak antuk toya, nanging ring pantaran ragane wenten Anak sane tan uningin ragane.\n27Anake punika rauh ungkuran ring tiang, kadi rasa ngusud buk padan Idane kewanten tiang nenten pantes.”\n29Benjangipun Dane Yohanes nyingakin Ida Hyang Yesus rauh maranin dane, tumuli dane mabaos asapuniki: “Aksija Panak Biri-birin Ida Sang Hyang Widi Wasa sane pacang mrastayang dosan jagate.\n30Ida punika sane sampun baosang tiang dipidan, asapuniki: Ungkuran ring tiang pacang wenten Anak rauh. Anake punika luihan ring tiang, santukan Ida sampun wenten sadurung tiang lekad.\n31Sane riin, tiang durung uning ring Ida, nanging rauh tiange nglukat anak antuk toya, mangda Ida kuningin antuk bangsa Israel.”\n32Puniki kasaksian Dane Yohanes: “Tiang sampun ngantenang Roh Ida Sang Hyang Widi Wasa, sane tumurunnyane saking suarga tan bina sakadi paksi darane, raris nglingganin Ida.\n33Duk punika tiang durung uning ring Ida, nanging Ida Sang Hyang Widi Wasa sane ngutus tiang nglukat antuk toya, Ida ngandika ring tiang sapuniki: ‘Anake ane katonang kita katurunin tur kalingganin baan Roh Ida Sang Hyang Widi Wasa, ento suba Ida ane lakar nglukat baan Roh Ida Sang Hyang Widi Wasa.’\n34Sane mangkin tiang sampun ngatonang indike punika, tur tiang nuturang ring ragane, mungguing Ida punika Putran Ida Sang Hyang Widi Wasa.”\n35Benjangipun Dane Yohanes malih wenten ring genahe punika sareng ring sisian danene kekalih.\n36Duk nyingak Ida Hyang Yesus nglintang irika, dane mabaos asapuniki: “Tingalinja Panak Biri-birin Ida Sang Hyang Widi Wasa!”\n37Rikala sisiane kekalih miragiang pangandikan Dane Yohanes kadi asapunika, dane sareng kalih raris ngetut pamargin Ida Hyang Yesus.\n38Ida Hyang Yesus tumuli matolihan, cingak Ida sang kalih ngetut pamargin Idane. Ida raris ngandika sapuniki: “Apa ane alih cening?” Sang kalih matur: “Nawegang Rabi, ring dija Rabi malinggih?” (Rabi pitegesipun Guru.)\n40Salah satunggiling anake kekalih sane miragiang pangandikan Dane Yohanes tur ngetut pamargin Ida Hyang Yesus, mapesengan Andreas, semeton Dane Simon Petrus.\n41Digelis Dane Andreas ngrereh semeton danene Simon, tur sasampune kapanggih, Dane Andreas mabaos sapuniki: “Tiang suba nepukin Sang Mesias, Sang Prabu Ane Kajanjiang baan Ida Sang Hyang Widi Wasa!” (Mesias, turah Yunani tegesipun Sang Kristus.)\n42Dane raris ngatehang Dane Simon ka ajeng Ida Hyang Yesus. Wau Ida Hyang Yesus nyingakin dane, Ida raris ngandika sapuniki: “Cening Simon pianak Yohanes; cening lakar adanin Guru: Kepas.” (Kepas punika pateh ring Petrus; Petrus turah Yunani, sane mapiteges Batu Kaang.)\n43Benjangipun Ida Hyang Yesus mapakayun lunga ka wewengkon Galilea. Irika Ida manggihin Dane Pilipus; Ida raris ngandika asapuniki: “Maija tututin Guru!”\n44(Pilipus punika uedan kota Betsaida, tunggal kota sareng Andreas miwah Petrus.)\n45Dane Pilipus raris matemu ring Dane Natanael tumuli Dane Pilipus mabaos sapuniki: “Tiang suba nepukin Ida ane kasuratang di Cakepan Torate baan Nabi Musa muah baan paranabine. Ida ento Yesus okan Dane Yusup uli kota Nasaret.”\n46Dane Natanael raris mataken asapuniki: “Dija bisa ada unduk ane luih teka uli kota Nasaret!” Dane Pilipus raris mabaos sapuniki: “Maija, tingalin!”\n48Dane Natanael raris matur sapuniki: “Guru, napi awinan dados Guru uning ring titiang?” Ida raris ngandika: “Satonden Pilipus ngaukin cening, Guru suba ningalin cening di batan punyan aane!”\n50Ida raris ngandika sapuniki: “Apa cening pracaya baane Guru ngorahang suba ningalin cening di batan punyan aane ento? Cening lakar ningalin unduk ane luihan teken ento!”\n51Ida raris ngandika ring dane sareng sami asapuniki: “Saking sujati Guru ngorahin cening, cening lakar ngatonang suargane mampakan tur paramalaekat Ida Sang Hyang Widi Wasa menek tuun sig Ida Sang Putraning Manusa, Utusan Ida Sang Hyang Widi Wasa!”


Sambrama Wacana Nyanggra Piodalan Saraswati | bliyanbelog\nBrowse » Home » Pidarta Bali » Sambrama Wacana Nyanggra Piodalan Saraswati\nDumun tiang sampun ngicen conto pidarta bali utawi pidato mabasa bali sane ngambil tema "Nyanggra Piodalan Saraswati". Minab yen nenten iwang ring posting Nyanggra Piodalan Saraswati niki. Yen wenten sameton sane jagi ngawacen malih, dados klik link nika. Nah, ne mangkin malih tiang ngicen conto sane lianan. Minggu-minggu niki tiang nenten wenten ide napi jagi katulis. Nah, pang ten pusing, malih tiang ngicen conto pidarta mabasa bali. Inggih puniki dagingne!\nMantuk ring para pangglingsir\nAtiti sane wangiang titiang\nPara Guru pangaji sane baktianin titian\nMiwah para sameton lanang – istri sane tresnasihin titiang\nSangkanin asung kerta waranugraha Ida Sang Hyang Widhi, titiang pingkalih ida – dane sida mapadu ajeng turmaning wenten sajroning rahajeng sekadi mangkin. Dumadak nerus pasuecan Ida larapin titiang ngaturang pangastugkara panganjali :\nIda dane sane wangiang titiang,\nManut baos sang meraga pawiku, umat Hindune wantah sthiti bhakti ring Ida Sang Hyang Widhi, nanging sang meraga wicaksana maosang antuk makudang-kudang parinama. Sinalih tunggil sane kaanggen pinaka DEWA PENCIPTA ILMU PENGETAHUAN wantah SANG HYANG AJI SARASWATI.\nSakadi sampun kauningan, umat Hindune nyanggra piodalan Saraswati ngenem sasih apisan, ring rahina Saniscara Umanis Wuku Watugunung, sane ketah kebaos “PIODALAN SARASWATI” pinaka rahina suci utawi rerainan jagat, duaning ring rahina puniki sami umat Hindune ngaturang pangubakti majeng ring Ida Sang Hyang Widhi pinaka utpeti utawi pencipta ilmu penetahuan. Sane ngawinang para janane sinalih tunggil dados Dokter, Insinyur, Profesor, Bengkel, Tukang, miwah sane lianan wantah sangkaning pasuecan Ida mapaica pangweruh. Puniki mawinan sareng sami patut nyarengan rahina pamijilan pangweruhan. Mungguing tatuweke wantah ngaturang suksma riantuk pasuecan Ida Sang Hyang Widhi, samaliha banget mapinunas mangdane nglantur pasuecan Ida, mangdane wenten anggen ngruruh pangupajiwa. Kawruhane wantah utama pisan kawigunannyane ring ngupapira kauripan.\nIda dane sinamian sane kasumayang titiang, titiag naenin miragi, munggung meseh i manuse sane utama wantah katamben utawi kebodohan. Wiwit suka dukane wantah katambetan. Sangkaning tambet prilksana kaon, sangkaning tambet i manusa mangguh sengsara. Punika mawinan iraga para anom sane tresnaasihin titiang patut pisan misartang utawi mautsaha mangdane prasida wruh malarapan malajahang angga ngruruh kawruhan. Patut pesan kaanggen niasa Dewi Saraswati utawi Dewa cantik sane banget ngenyudin mangda state uleng misaratang pacing ngeniang kawruhan punika, sane nenten telas-telas antuk melajahin, kadi munggih ring gita “YADIN RIRIH ENU LIU PELAJAHAN” elingang MASA MUDA MASA BELAJAR sampunang rered sakantun maurip.\nIda dane sareng sami sane tresnasihin titiang, maosang indik agama wantah madasar antuk TATTWA, SUSILA lan UPACARA. Mungguing cihnan iraga maagama patut malarapan Upacara, ngastawa ring ida Shang Widhi pinaka pencipta ilmu pengetahuan.\nIda dane, pamekas para semeton lanang – istri sane tresnasihin titiang, wantah asapuniki titiang prasida matur ring galahe sane becik puniki. Maka kirang langkung, titiang nunas gen pengampura. Dumadak sareng sami stata degdeg ring kayun, puputang titiang antuk ngojarang parama santhi.\n“OM SANTHI,SANTHI,SANTHI OM”\nInggih amunika daging pidarta basa bali sane ngambil tema "Nyanggra Piodalan Saraswati". Dumogi je wenten anggen sameton conto ritatkala ngaryanin tugas makarya pidarta basa bali. Inggih Suksma!!(*bb/pdb)\nKaposting olih bliyanbelog ring 5:24 PM\ntolong dong sambrama wacana :((\nJanuari 11, 2011 7:03 PM\ncoba cingak" drika..\nminab wenten conto..\nJanuari 24, 2011 9:37 AM\nkalo tentang hari raya spt nyangra rahina saraswati gitu pidato ya namanya?? bukan dharma wacana?\nampure niki.. bukanne sambarama wacana nike marupa sambutan nggih?? tolong penjelasannya\nMaret 02, 2012 2:36 PM\n@anonim: sambrama wacana ring postingan niki, maksud ne, ritatkala wenten upacara saraswati, nah kan wenten nika sambutan akidik saking kepala sekolah utawi guru kelas.. nah niki sane tiyang maksud 'sambrama wacana". indik napi binan dharma wacana lan sambrama wacana, menurut tiyang nika tergantung daging/isi pidato lan situasi daweg ngawacen pidato. yen ring contoh niki, tiyang lebih ke sambrama wacana/sambutan... suksma antuk koreksi ne!\nJuni 07, 2012 9:59 AM


Kejadian 29 (BALI)\n1Sasampune punika, Dane Yakub raris kesah saking irika, lunga ka jagate kangin.\n2Tan kacrita ring margi, saget dane rauh ring satunggiling semer sane wenten ring tegale. Ring sisin semere punika wenten biri-biri miwah kambing sedek medem-medeman tigang gompyokan. Kambing miwah biri-birine punika kawehin nginem toya saking semere punika. Bungut semere punika matekep antuk batu ageng.\n3Sasampun sakancan kambing miwah biri-birine punika mapunduh irika, raris parapangangonnyane nglibegang batune saking bungut semere, tumuli kambing miwah biri-birine punika kawehin nginem. Wusan punika batune malih kawaliang ka bungut semere.\n4Dane Yakub tumuli mataken ring parapangangone punika sapuniki: “Parasemeton, ragane puniki saking dija?” Pasaur parapangangone punika sapuniki: “Tiang puniki saking Haran.”\n5Dane Yakub malih mataken ring ipun: “Punapike ragane uning ring dane Laban putun Dane Nahor?” Pasaur ipune sareng sami: “Inggih tiang uning.”\n6Sapanglanturipun dane mataken ring ipun sapuniki: “Punapike dane rahajeng?” Pasaur ipune: “Inggih dane rahajeng! Punika napi okan danene sane istri sane mapesengan Rahel, rauh ngatehang kambing miwah biri-birin danene.”\n7Dane Yakub tumuli mabaos sapuniki: “Puniki kantun selid, durung masanipun anake munduhang ingon-ingonnyane, rarisangja wehin toya biri-birin ragane, wusan punika mrikaja malih angonang.”\n8Nanging pasaur parapangangone punika sapuniki: “Tiang nenten mrasidayang ngwehin ipun nginem toya, sadurung ingon-ingone makasami mapunduh. Yen sampun sami mapunduh, wau batune punika kagingsirang, tur tiang sareng sami ngwehin ipun nginem toya.”\n9Durung puput dane mabebaosan sareng parapangangone punika, Dane Rahel rauh ngatehang biri-birinnyane.\n10Riwau Dane Yakub ngaksi Dane Rahel rauh ngatehang kambing lan biri-biri druen Dane Laban uan danene, Dane Yakub tumuli maranin semere punika. Batune tumuli gingsirang dane saking bungut semere, tur kambing miwah biri-birine punika sami pada kicen toya.\n11Wusan punika Dane Yakub tumuli ngaras Dane Rahel. Kabatek antuk liang kayun danene, tan sida antuk dane ngampet toyan panyingakan danene tumuli dane nangis.\n12Dane Yakub nyritayang ring Dane Rahel mungguing dane punika pernah keponakan ajin danene, okan Dane Ribka semeton Dane Laban. Dane Rahel tumuli malaib budal nguningayang indike punika ring ajin danene.\n13Sasampun Dane Laban mireng orti indik Dane Yakub, okan semeton danene punika, digelis dane malaib mapagin Dane Yakub, raris ngelut tur ngaras dane. Sasampune punika Dane Yakub raris kajak ka jeroan. Irika Dane Yakub nguningayang sapariindik danene ring Dane Laban.\n14Dane Laban raris ngandika ring dane: “Sasajaane cening enu manyama ngajak ua.” Dane Yakub madunungan irika ngantos asasih suenipun.\n15Sasampune punika Dane Laban raris ngandika ring Dane Yakub, sapuniki: “Eda nyen ulihan cening manyama ngajak ua, laut cening ngayah tan paupah sig uane. Orahang teken ua akuda ua patut ngupahin cening?”\n16Dane Laban madue okan istri kekalih, sane duuran mapesengan Lea, miwah sane alitan mapesengan Rahel.\n17Cecingak Dane Lea sada kuyu, nanging Dane Rahel, becik pangadegne miwah ayu rupan danene.\n18Santukan Dane Yakub kalintang tresna ring Dane Rahel, punika awinan dane raris matur sapuniki: “Tiang misadia ngayah ring ua pitung taun suenipun, mangda tiang mrasidayang polih Ni Rahel, okan uane sane alitan.”\n19Pasaur Dane Laban: “Melahan ia baang ua cening, bandingang teken baang ua anak len. Wireh keto, nongosja cening dini ngajak ua.”\n20Dadosipun Dane Yakub raris ngayah pitung warsa suenipun mangda mrasidayang polih Dane Rahel. Santukan tresnan danene ring Dane Rahel, pitung taun punika karasayang wantah sakadi makudang-kudang rahina kewanten.\n21Sasampune punika Dane Yakub raris matur ring Dane Laban, sapuniki: “Paicayangja Ni Rahel sane mangkin, santukan masan tiange ngayah sampun jangkep, mangda tiang nganten sareng ipun.”\n22Dane Laban raris nangun karya pabuncingan tur ngundang sawatek anake sane ring genahe punika.\n23Nanging wengine punika, Dane Laban raris ngajak Dane Lea, okan danene sane duuran kaserahang ring Dane Yakub. Dane Yakub tumuli aor ring Dane Lea.\n24Duk punika taler Dane Laban maicayang Silpa, panyeroan danene ring Dane Lea, mangda ipun dados panyeroan danene.\n25Nanging benjangne pasemengan Dane Yakub ngaksi mungguing rabin danene punika Lea. Dane Yakub raris matur ring Dane Laban, sapuniki: “Napike sane kardi ua marep ring tiang. Boyake tiang sampun ngayah ring ua, mangda tiang mrasidayang molih Ni Rahel? Napi awinanipun ua ngapus tiang?”\n26Pasaur Dane Laban sapuniki: “Di gumine dini, tusingja biasa anake ngantenang adinne maluan teken embokne.\n27Pragatang malu pailehne kanti pitung dina unduk ceninge nganten ngajak pianak uane ento, suud keto Ni Rahel pianak uane ane cerikan masih lakar serahang ua teken cening, makadadi upah ceninge. Sakewala ayahin ua buin pitung taun makelonne.”\n28Dane Yakub raris sairing ring pangandikan Dane Laban. Dane netepang paileh danene marabian ring Dane Lea pitung rahina, wusan punika Dane Laban raris nyerahang Dane Rahel ring Dane Yakub, makadados rabin danene.\n29Samaliha Dane Laban taler maicayang Bilha, panyeroan danene, ring Dane Rahel, makadados panyeroan danene.\n30Dane Yakub raris aor ring Dane Rahel. Tresnan danene ring Dane Rahel bangetan bandingang ring tresnan danene ring Dane Lea. Irika dane raris ngayah ring Dane Laban malih pitung taun suenipun.\n31Ritatkala Ida Sang Hyang Widi Wasa nyingak mungguing Dane Lea nenten katresnain, Ida raris ngampakang garba wasan Dane Lea, ngantos dane dados madue putra, nanging Dane Rahel bekung.\n32Dane Lea raris mobot, tumuli ngembasang putra lanang adiri. Dane raris mabaos sapuniki: “Sujatinipun Ida Sang Hyang Widi Wasa sampun nyingak kasangsaran tiange. Sane mangkin sinah somah tiange pacang tresna ring tiang.” Punika awinannya rarene punika kapesengin Ruben.\n33Dane Lea malih mobot tur ngembasang putra lanang adiri. Dane raris mabaos sapuniki: “Ida Sang Hyang Widi Wasa maicayang rarene puniki ring tiang, santukan wikan, mungguing kurenan tiange nenten tresna ring tiang.” Rarene punika raris kapesengin: Simeon.\n34Dane Lea malih mobot, raris ngembasang putra lanang adiri. Irika dane mabaos sapuniki: “Sane mangkin kurenan tiange jaga sayan leket ring tiang, santukan tiang sampun ngembasang rare lanang tigang diri.” Punika awinannya rarene punika raris kapesengin: Lewi.\n35Dane malih mobot tur ngembasang putra lanang adiri. Dane tumuli mabaos sapuniki: “Sane mangkin tiang jaga matur panyuksma ring Ida Sang Hyang Widi Wasa.” Punika awinanipun, anake alit punika kapesengin: Yehuda. Wusan punika, dane nenten malih madue putra.


Mazmur 22 (BALI)\n<< Mazmur 22 >>\n1Duh Ratu Widin titiange, punapike awinanipun Palungguh IRatu nilar titiang? Titiang sampun jerit-jerit masesambatan nunas pitulungan, nanging pitulungane punika taler nenten naenin rauh.\n2Duh Ratu Widin titiang, rikalaning rahina titiang nunas ica ring Palungguh IRatu, nanging Palungguh IRatu nenten masaur. Rikala wengi titiang nunas ica, nanging taler nenten rumasa degdeg ring manah.\n3Nanging wantah Palungguh IRatu sane maraga Sane Maha Suci, sane kapuji antuk wong Israele.\n4Leluur titiange pada andel pisan ring Palungguh IRatu. Ipun pada pracaya ring Palungguh IRatu, tur Palungguh IRatu ngrahayuang ipun.\n5Ipun pada nunas ica ring Palungguh IRatu, tur ipun nenten pocol.\n6Nanging titiang puniki sampun boya manusa. Titiang sakadi asu sane katemberang miwah kanistayang antuk anake sami.\n7Sakancan jadmane sane manggihin titiang sami pada minjulin titiang. Ipun pada nyelepang layah tur pada kitak-kituk.\n8Sapuniki baosipune: “Jerone suksrah ring Ida Sang Hyang Widi Wasa, napi awinannya Ida nenten ngrahayuang jerone? Yening Ida Sang Hyang Widi Wasa ledang ring jerone, napi awinannya Ida nenten nulungin jerone?”\n9Palungguh IRatu sane sampun ngawinang titiang lekad saha rahayu, tur rikala titiang kantun rare, Palungguh IRatu sane matiningin titiang saha rahayu.\n10Titiang sampun suksrah ring Palungguh IRatu ngawit saking titiang wau lekad, tur wantah Palungguh IRatu sane setata dados Widin titiange.\n11Sampunangja Palungguh IRatu doh malinggih saking titiang! Kamewehan punika sampun nampek, tur nenten wenten anak sane nulungin titiang.\n12Akeh pisan meseh-mesehe sane ngiter titiang, waluya sakadi banteng jagiran. Ipun sami pada ngilehin titiang, waluya sakadi banteng-banteng jagiran sane galak sane saking jagat Basan.\n13Ipun pada nyebakang bungutipune waluya sakadi singane, tur gerem-gerem jaga nyarap titiang.\n14Kakuatan titiange sampun ical, sirna sakadi toyane tingkeb ring tanahe. Tulang-tulang titiange sami pada aas. Atin titiange nyag waluya sakadi liline sane maleleh.\n15Kekolongan titiange tuh sakadi abune, tur layah titiange madeket ring langit-langit bungut titiange. Palungguh IRatu manggayang titiang padem ring buke.\n16Grombolan jadmane corah pada ngiter titiang, waluya sakadi grombolan asune, ipun pada maranin titiang tur mesbes lima batis titiange.\n17Sakancan tulang titiange sami pada ngenah, meseh-meseh titiange sami pada nganengneng tur mabalih titiang.\n18Ipun pada ngundi panganggen titiange, tur ngadum pangangge punika ring pantaranipune.\n19Duh Ratu Sang Hyang Widi Wasa, sampunangja doh malinggih saking titiang. Gelisangja rauh ngluputang titiang!\n20Luputangja titiang saking pedange. Luputangja urip titiange saking asu-asune punika.\n21Luputangja titiang saking singa-singane punika. Titiang nenten maderbe pitulungan ring arepan banteng-banteng jagirane punika.\n22Titiang jaga nuturang sakancan pakardin Palungguh IRatu ring rakyat titiange. Titiang jaga muji Palungguh IRatu ring pasangkepanipune, kadi asapuniki:\n23“Pujija Ida, ih parakaulan Ida Sang Hyang Widi Wasa! Pujija Ida, ih parakaturunan Yakube! Baktininja Ida, ih parabangsa Israele!\n24Ida nenten nglemenahang anake tiwas-tiwas, tur Ida nglinguang kasangsaranipune. Ida nentenja ngedohang raga saking ipun, nanging Ida jaga masaur rikalaning ipun nunas pitulungan.”\n25Ring pasangkepan sane ageng, titiang jaga muji Palungguh IRatu, malantaran sakancan pakardin Palungguh IRatune. Tur titiang jaga naur sesangin titiange ring arepan jadmane sane mabakti ring Palungguh IRatu.\n26Jadmane tiwas-tiwas jaga mangan nginum sakita karepipune. Jadmane sane nangkil ring Ida Sang Hyang Widi Wasa jaga muji Ida. Dumadak mangda ipun wibuh salami-laminipun!\n27Sakancan bangsane jaga eling ring Ida Sang Hyang Widi Wasa. Saking sakancan tanggun gumine ipun jaga pada rauh tangkil ring Ida. Sakancan suku bangsane jaga mabakti ring Ida.\n28Ida Sang Hyang Widi Wasa punika jumeneng nata, tur Ida mrentah bangsa-bangsane.\n29Sakancan jadmane sumbung sami jaga sumuyud ring Ida. Sakancan sane mangkihan sami jaga sumuyud ring ajeng Idane.\n30Katurunan jadmane sane jaga rauh, sami jaga ngancanin Ida. Jadmane jaga maosang indik Ida Sang Hyang Widi Wasa ring katurunan jadmane sane jaga rauh.\n31Rakyate sane durung lekad korahin kadi asapuniki: “Ida Sang Hyang Widi Wasa ngrahayuang kaulan Idane.”


Nyaga - kamus bahasa bali\nceki (card game) hand with 2 soca + 1 patuh telu, or 2 soca + 1 lawang\nmelahang nyaga tas timpale apang tusing ilang\nIn Balinese: Irage dados masyarakat Bali patut mecikang kayun soang-soang diri mangda state prasida nyaga kalestarian jagat ring pagubugan soang-soang wiadin ring masyarakat sane ruang lingkupnyane masyarakat Indonesia utaminnyane ring Bali.\nIn Balinese: Iraga bisa mapunia masker utawi piranti ané bisa kaanggon polisi lan pecalang ané nyaga.\nIn Balinese: Masayarakat harus nyaga produktivitas di tengah mrana COVID-19.\nIn Balinese: Para kelincine matur ring sang prabu mangda sareng sami matilar saking genahe ditu. “Da ngenduk keto, iraga mustine ngrunguang tur nyaga danu tetamian panglingsire nguni.\nIn Balinese: Kéto masih para krama ané sedeng mabyayuhan ngalih vaksin, ingetang pesan nyaga jarak.\nIn Indonesian: Dengan cepat Semut berjalan pulang menuju rumah dan mengumpulkan semua saudaranya sesama semut. “Kenapa kamu tergesa-gesa masuk ke dalam rumah?” ada saudaranya yang berkata seperti itu.\nIn Balinese: Taler elingang nyaga kabersihan mangda kenak rahayu sareng sami.\nIn Balinese: Ingetang masih “nglaksanayang pawarah saking pemerintah wacikin tangane, nganggen masker, lan nyaga jarak”.\nIn Balinese: Ada makudang-kudang utsaha ane suba jalananga ajak pamerintahe apang nyidang nyaga Baline setata stabil ekonomine tur apang para kramane nyidang nu madaar.\nIn Balinese: Nah patut iraga kreatif lan tetep nyaga keséhatan, sakadi gambar ané duuran ené.\nIn Balinese: Lianan ring punika pemerintah patut nyaga keamanan miwah kenyamanan para pengungsi.\nIn Balinese: Contacless Experience Sekadi sane uningin iraga, pandemi matutang iraga mangda nyaga jarak lan ngewatesin kontak langsung sareng anake sane tiosan.\nIn Balinese: Ingetang setata nyaga kesehatan apang raga tusing kena corona.\nIn Balinese: Dumogi napi sane sampun kasobyahang pemerintah mangdane kelaksanayang ring krama Baline antuk ngewangun krama sane sehat nyaga imun.\nIn Balinese: Rikala pandemi Covid-19, titiang dados sukarelawan nyaga wates Desa Pelapuan Kecamatan Busungbiu.\nIn Balinese: Semangdene bali setata dados tujuan wisata sane pinih becik, sepatutne iraga setata nyaga keasrian bali.\nIn Balinese: Para Perangkat Desa, Prajuru Desa Adat, Krama Desa miwah Yowana ring Desa Busungbiu nyokong indik genah puniki, minakadi ngelarang utawi ngelaknayang piket nyaga genahe puniki.\n- Covid Pikamkam risajeroning genah isolasi\nIn Balinese: Yadiastun kerasa gumine tenget,\nIraga patut setata inget, Nyaga raga, nyama lan kulawarga,\nMangda kenak rahayu setata,\nIn Balinese: B: Pang raga jak onyang ngidaang nyaga lan nglestariang alam.\nIn Balinese: Dumogi para petani, sami kaicénin kerahayuan, lan kauripan sané becik mangda presida nyaga tatanan jagat.\nIn Balinese: Makejang kramané bisa kena virusé ené ento makada pamerintahé ngorain apang nyaga kebersihan.\nIn Balinese: Kaping untat = Industri reustaurant patut berinovasi ngicenin layanan take away taler menerapkan contactless service mangda masyarakat tetep patuh teken protokol kesehatan lan nyaga jarak antuk meminimalkan kotaminasi virus.\nIn Balinese: Ne anake aluh pesan asane pesu sing ngangon masker!!" keto keneh tiange gerimutan nyingakin krama-krama sane nenten ngangon masker tur nenten nyaga jarak (physical distancing).\nguard; card game, kind of